text:
Gleðist um stund í ljósi Doyparans
23.06.2017 - 06:42 - Kelda: folkakirkjan.fo
Umframt ólavsøku man jóansøka vera ein av teim døgunum við søkunavni, sum best er kendur í okkara tíð. Navnið hevur dagurin eftir Jóhannesi Doyparanum, og hann verður hildin sum føðingardagur hansara. Hjá øðrum halgimennum er tað vanliga bara deyðsdagurin, sum hildin verður; men tað er hann eisini hjá Jóhannesi. Kristindómurin roknar Jóhannes sum undanmann Jesu.
Farið er um longsta dag og leygardagin 24. juni er jóansøka, hildin til minnis um føðing Jóhannesar doyparans. Kirkjan hevur upprunaliga roknað honum tveir halgidagar: Føðingardagin 24. juni og deyðsdagin 29. august, tá hann varð hálshøgdur. Vanligt er annars einans at minnast deyðsdagin hjá halgimennum; ella tann dagin, bein teirra vórðu løgd í skrín.
Sambært Lukasar evangeliinum er Jóhannes seks mánaðir eldri enn Jesus og er tí føðingardagur hansara ásettur til 24. juni. Fyri kristna tíð vóru bæði føðingardagur Jóhannesar og føðingardagur Jesu sólstøðuveitslur, hildnar samsvarandi trúaruppfatan fólksins tá.
Jóhannes Doyparin var sonur prestin Zakarias og Elisabeth, ið var skyldkona Mariu, móður Jesu. Hann var ferðaprædikari og doypti Jesus í Jordaná. Um hann segði Jesus: »Eingin av kvinnubornum er størri profetur enn Jóhannes.« (Luk. 7,28)
Elisabeth var farin um barnsburðaraldur, tá Jóhannes var føddur. Sambært Lukasar evangeliinum (1,5-23) var fyriboðanin um henda barnsburð givin av eingli.
Talar við fólkið sum ferðaprædikari
Tá Jóhannes var um 25 ára gamal ferðaðist hann millum fólkið sum prædikari. Høvuðsboðskapur hansara var: »Vendið um, tí ríki Guds er í nánd.« Og tey, ið játtaðu syndir sínar, doypti Jóhannes í Jordaná, teirra millum menn, ið gjørdust lærusveinar Krists; og sjálvur fór Jesus til hansara at verða doyptur.
Jóhannes segði síðan um Jesus: »Sí, Guds lambið, sum ber synd heimsins. Hann er tann, sum eg segði um: Aftan á meg kemur maður, sum hevur verið undan mær; tí at hann var fyrr enn eg.« (Jóhs. 1,29-36).
Stutt eftir varð Jóhannes settur í fangahús, tí at hann hevði átalað Heródes kong Antipas fyri at hava tikið Heródias til konu; hon hevði áður verið kona hálvbróður hans.
Úr fangahúsinum fylgdi Jóhannes við gerningi Jesu og læt boð fara til hansara við spurningum (Luk. 7,19-29). Ein dagin í ovurhuga lovaði Heródes kongur Salomu, dóttur Heródias, alt eftirynskjandi. Móðir hennara teskaði henni bøn í oyra, at hon skuldi biðja um høvur Jóhannesar doyparans. Sambært Matteusar evangeliinum (14,1-12) varð hetta ynski eftirlíkað henni.
Heródias var dóttir Aristobulus, ið var næstelsti sonur Heródes Stóra. Hon var gift við farbróðuri sínum, Rudis Filipi, men varð skild frá honum móti vilja hansara og gifti seg aftur við yngra bróðuri hansara, áðurnevnda Rudisi Antipas. Og tað er hesum, Jóhannes Doyparin talar revsandi við kong og tí settur í fangahús og hálshøgdur. Eyðsæð er, at Heródias hevur verið ónd kvinna og at hon hevur havt størstu skuldina í hesum (Matt. 14,1 o.s.fr. og Luk. 9,7-9).
Soleiðis varð – sum Augustin kirkjufaðir málber seg – eitt lyfti hildið við eini brotsgerð.
Einastu frásøguna um føðing Jóhannesar fáa vit í Lukasar evangeliinum. Gabriel høvuðseingil sýndi seg fyri Zakariasi og segði honum, at kona hansara fór at eiga son og at tey skuldu kalla hann Jóhannes.
Men av tí at Zakarias ikki trúði boðum eingilsins, gjørdist hann málleysur, og tað var hann líka til barnið varð føtt. Næstingarnir vildu, at drongurin skuldi eita Zakarias sum pápin. Hann skrivaði tí niður, at navn hansara er Jóhannes. Eftir hetta kundi hann aftur tala (Luk. 1,5-25 og 1,57-66).
Stundum verður rikið framundir, at Jóhannes hevur livað í sama stranga trúaraga sum essenar í Qumran við Deyðahav. Har er toft av halgidómi, og í helli í fjallalíð omanfyri vórðu í leirkrukkum funnar tær sonevndu Deyðahavsrullurnar við teksti úr Gamla Testamenti. Hetta hendi í 1947, tá ein smaludrongur kreyp inn í hellið at leita eftir lambi, sum var vilst úr fylginum.
Spádómsorð um Jóhannes eru søgd í Jesaja 40,3 og í Malakiasi 3,1. Hann var av prestaætt bæði í faðirlegg og móðurlegg.
Av sonnum eitt Harrans vitni
Kristindómurin roknar Jóhannes Doyparan sum undangongumann Jesu (Luk. 1,17). Fimtanda árið, ið Tiberius var keisari (ár 25 e.Kr.) steig Jóhannes fram og fór at tala við fólkið (Luk. 3,1-20).
Nógv fólk komu saman at hoyra talu hansara. Tey vistu um hendingina í sambandi við føðing hansara, um fráhaldandi lív hansara í oyðimørkini, og fólk væntaðu, at teimum skuldi verða sendur stórur maður.
Jødar sendu prestar og levitar úr Jerúsalem at spyrja Jóhannes, hvør hann var. Tey hugsaðu kanska, at hetta var Kristus, sum tey øll væntaðu, men Jóhannes svaraði, at tað var hann ikki. Um seg sjálvan segði hann einans hetta: »Eg eri rødd á einum, sum rópar í oyðimørkini: Gerið beinan veg Harrans, eins og Jesaja profetur hevur talað.« (Jóhs. 1,23).
Tá Jesus kom til Jóhannesar við Jordaná at verða doyptur, ivaðist Jóhannes í hesum, men Jesus segði, at soleiðis skuldi verða gjørt. Jóhannes sigur, at tá fyrstani kendi hann, at Jesus var Kristus, sum koma skuldi (Jóhs. 1,31-34).
Jóhannes var av sonnum eitt Harrans vitni. Sjálvur segði seg einki vera uttan ein, sum í oyðimørkini rópar, men Jesus segði um hann: »Hann var hin brennandi og skínandi lampan, og tit vildu fegnir gleðast um stund í ljósi hansara.« (Jóhs. 5,35).
»Vilt tú skoða sannan Gud...«
Pól á Kletti
poulkletti@hotmail.com


c: text/html

text:
Myndir:
Myndir av føroyskum skógvaeskjum býttar út í Rumenia jólini 2013:
Sí diashow av myndunum við at trýsta á her
Um hálvan desembur 2013 fór seinasti lastbilur úr Onglandi við kós ímóti Rumenia. Í lastini vóru tær 5.230 skógvaeskjur, sum vit í Føroyum høvdu pakkað til fátøk børn í Rumenia.
Tað er onki at ivast í, at hesar skógvaeskjur við gávum í eru til gleði fyri tey, sum fáa tær. Allar helst einasta jólagávan tey fáa.
Sum vit síggja á myndunum, so eru gávurnar býttar út á ymiskum støðum. Onkur hevur verið heima og vitjað familjur við nógvum børnum og givið øllum børnunum eina skógvaeskju. Eisini hevur verið vitjað í skúlum, kirkjum og sjúkrahúsum og summa staðni hava tey bara steðga á og býtt gávurnar út, har sum tey hava sæð, at neyðin hevur verið stór.
Myndirnar tala fyri seg - børnini eru sera glað fyri gávurnar, ja so glað, at tey lata tær upp mitt í túninum.
Tøkk skulu tit hava, sum hava verið við til at glett eitt av hesum børnum. Sí diashow av myndunum við at trýsta her

robotstxt: allowed

filter: keep


text:
Katrin Olsen
Katrin Olsen (fødd 5. januar 1978 í Tórshavn) er ein føroysk ítrottakvinna í rógving. í 2008 rói hon fyri Danmark á Olympisku leikunum í Beijing[1], saman við Juliane Elander, og tær komu til hálvfinaluna,[2] men tær lógu sum nr. fýra, tá tær róu í mál i halvfinaluni. (Bert tey trý bestu koma til finaluna.)[3]
Innihaldsyvirlit
Heiðursmerki og rórar[rætta | rætta wikitekst]
1997[rætta | rætta wikitekst]
Føroyameistari 6-mannafør kvinnur við bátinum Jarnbardur
1999[rætta | rætta wikitekst]
Føroyameistari 6-mannafør kvinnur við bátinum Jarnbardur
2000[rætta | rætta wikitekst]
Danmarksmeistari í 4 ára innriggara
2001[rætta | rætta wikitekst]
- 18. september 2. pláss í danska meistaraskapinum í Maribo, Danmark, í tungum dupult-fýrara
- 18. september 1. pláss í danska meistaraskapinum í Maribo, Danmark, í tungum áttara
2002[rætta | rætta wikitekst]
5. oktober 2. pláss í danska meistaraskapinum í Bagsværd, Danmark, í lættvekts dupult-fýrara
2003[rætta | rætta wikitekst]
- 5. juni 13. pláss við World Cup í München, Týskland, í lættvekts dupult-fýrara
- 5. juli 5. pláss við World Cup í Luzern, Sveis, í lættvekts dupult-fýrara
- 1. september 6. pláss við HM í World Cup í Milan, Italia, í lættvekts dupult-fýraran
2004[rætta | rætta wikitekst]
2005[rætta | rætta wikitekst]
- 19. juni 2. pláss við World Cup í Luzern, Sveis, í lættvekts dupult-fýrara
- 4. september 2. pláss við HM í Kaizu, Gifu, Japan, í lættvekts dupult-fýrara[4]
2006[rætta | rætta wikitekst]
- 26. mai 15. pláss við World Cup í München, Týskland, í lættvekts dupult-fýrara
- 15. juni 2. pláss við World Cup í Poznan, Pólland, í lættvekts eittara
- 9. juli 5. pláss við World Cup í Luzern, Sveis, í tungum dupult-fýrara
- 27. august 2. pláss við HM í Eaton, Stóra Bretland, í lættvekts dupult-fýrara[5]
- 16. september 3. pláss við danska meistaraskapi í tungum eittara
2007[rætta | rætta wikitekst]
- 28. februar Lars og Katrin settu føroyskt met[6]
- 20. mai 1. pláss við altjóða regatta í lættvekts dupult-fýrara
- 3. juni 1. pláss við World Cup í Linz / Ottensheim í lættvekts dupult-tveyara saman við Juliane Rasmussen
- 24. juni 4. pláss við World Cup í Amsterdam, Holland í lættvekts dupult-tveyara saman við Sine Christiansen
- 15. juli 1. pláss við World Cup í Luzern, Sveis, í lættvekts dupult-tveyara saman við Juliane Rasmussen[7][8][9]
- 18. august Katrin Olsen á Miðvági í einmansbáti[10]
- 2. september 2. pláss við HM í München, Týskland, í lættvekts dupult-tveyara (somu tíð sum Týskland)[11]
2008[rætta | rætta wikitekst]
- 24. januar. Eik og Tryggingin kunngera at teir eru sponsorar hjá Katrin[12]
- 14. juli Alexandra, greivinna av Frederiksborg doypur bátin hjá Katrin og [Julie Ellander] Alexandra[13]
- august Myndir frá venjing í Kina[14]
- 4. august OL heilsan frá barndómsfelagnum[15]
- 8. august OL setanin nærkast[16]
- 12. august OL-myndafrásøgn: Katrin græt[17]
- 16. august 1. pláss við B-finaluna við olympisku leikirnar í Beijing (7. pláss í samlaðu uppgerðini)[18][19][20]
- Kandidat til ársins ítróttarnavn[21]
2009[rætta | rætta wikitekst]
- Katrin luttók í sendingini Høvdingebold[22] á DR.
2010[rætta | rætta wikitekst]
- Mai Katrin avloysir Juliane Elander[23]
Keldur[rætta | rætta wikitekst]
- ↑ DR: Vangamynd frá danska olympiska toyminum í 2008
- ↑ Útvarp Føroya: Katrin Olsen hevur roð seg í hálvfinaluna
- ↑ Útvarp Føroya: Katrin Olsen megnaði ikki at rógva seg í finaluna
- ↑ Silvur í Japan
- ↑ Silvur í Stóra Bretlandi
- ↑ [Drekin.fo]: Lars og Katrin settu føroyskt met
- ↑ life.com: Medaljur í Luzern
- ↑ WorldRowing.com: Danmark dominerar innan lættvekt á World Cup stevnu
- ↑ YouTube: LW2x World Cup Rowing, Lucerne, 16th July 2007 - Last 500m
- ↑ Katrin Olsen á Miðvági í einmansbáti
- ↑ Bronsa í München
- ↑ Eik og Tryggingin sponsorera Katrin
- ↑ Báturin eitur Alexandra
- ↑ Myndir
- ↑ Hin klára fyrimyndin: OL-heilsan til Katrina Olsen frá barndómsfelagnum
- ↑ Katrin Olsen: Gleði meg til OL-setan
- ↑ OL-myndafrásøgn: Katrin græt
- ↑ WorldRowing.com: Rapport frá olympiaduni í Beijing
- ↑ DR: Danmark vann B-finaluna
- ↑ metroXpress: Missión OL Gull
- ↑ Róðrarfelagið Knørrur: Stjørnukast: Katrin Olsen í uppskoti sum ársins ítróttanavn 2008
- ↑ DR: Guldpigerne
- ↑ Katrin avloysir Juliane Elander


text:
Tað er nú greitt hvørji nøvnini eru, ið eru tilnevnd til Nordisk Musikpris. Í ár fer prísurin til ein bólk ella eitt tónlistarfólk, føroyska tilnevningin tók nógv av bóli, tí tónleikagreinin, ið er umboða er Doom málmur, nakað, ið ikki er sætt í sambandi við hesa heiðursløn áður.
Tað kemst tó ikki uttanum, at verkið,´”Evst”, ið Hamferð lat úr hondum í fyrra árið, er eitt stórt tónlistarligt verk, ið av ummælarum er samanborið við eina opera. Røddin hjá Jón Aldará er eisini ein av teimum bestu, ið Føroyar hevur fostra, umframt, at bólkurin hevur eitt sera greitt konsept, ið ger teir heilt serstakar ikki bara innan fyri tungmálm, men sum heild í føroyskum tónleiki.
Men Hamferð er ikki einasta tilnevnda navnið, ið hevur tilknýtið til Føroyar. Eitt av donsku íkastunum er Michala Petri, ið hevur havt tilknýti til Føroyar í nógv ár, og sum livir saman við føroyska tónaskaldinum Sunleif Rasmussen, og sostatt javnan býr á Sandi, tá hennara konsertskrá kring heimin annars loyvir tí.
Annað hvørt ár verður tónleikaheiðurlønin latin tónleikurum ella bólkum, ið framføra tónleik, meðan tað annað hvørt ár er ein komponistur, ið fær heiðurin.
Les um tilnevningina av Hamferð her


text:
Jóannes Hansen 17.06.2017 (23:17)
KÍ smurdi HB av
Tað var bara talan um trivaligar heimasigrar í trettanda umfari í næstbestu fótbóltsdeildini. Fríggjakvøldið vann B68 5-2 ímóti B36, og leygardagin vóru fýra stórsigrar: KÍ sendi HB suður aftur við einum eggi, sum tað verður tikið til í tennis, Víkingur sendi ÍF um Varmakeldueið aftur við 8-0 sekki, AB vann toppddystin ímóti NSÍ við 4-1, og so var tað fyrsti dysturin á nýggja heimavøllinum hjá Giza Hoyvík.
Giza Hoyvík hevði vitjan av teimum næstbestu hjá Suðringum. Aron Sørensen hjá Suðringum skrivaði seg í søgubøkurnar, tá ið hann miðskeiðis í fyrra hálvleiki var fyrsti málskjútti í landskappingardysti á nýggja vøllinum, har besta liðið hjá Giza Hoyvík var annar parturin.
Giza Hoyvík svaraði tvær ferðir aftur undan steðginum, og í seinna hálvleiki skoraðu vertirnir tvær ferðir aftrat. Gestirnir høvdu stóan møguleika at javna til 2-2 miðskeiðis í seinna hálvleiki, men Petur Meinhard Magnussen í heimamálinum vardi fyri brotssparki, sum Ari K. Poulsen tók sær av.
Í Klaksvík var tað nógv Danielsen. Jóannes var trífaldur málskjútti, og systkinabarn hansara, Aksel, skoraði eitt mál. Hini bæði skoraði miðvallarin Tórur Justesen.
Í Leirvík var Hans Jákup Lervig trífaldur málskjútti, tá ið Víkingur vann 8-0 ímóti ÍF. Beiggi hansara, Elias Lervig, skoraði eitt mál, og Tonni Thomsen og Regin Jensen vóru tvífaldir málskjúttar.
Fyri triðju ferð á rað fór NSÍ, sum nógvu tey fyrstu umførini var topplið, av vøllinum uttan at hava vunnið fulla úrtøku. Hesar tríggjar ferðirnar er samlaða úrtøkan eitt stig. AB vann 4-1. Átta tær seinastu ferðirnar er úrtøkan hjá AB sjey sigrar og ein javnleikur.
Fríggjakvøldið vann B68 5-2 ímóti B36, sum nú er undir niðurflytingarstrikuni.
KÍ-HB 6-0 (3-0)
1-0: Jóannes Danielsen 28.
2-0: Aksel Danielsen 33.
3-0: Jóannes Danielsen 44.
4-0: Tórur Justesen 65.
5-0: Tórur Justesen 81.
6-0: Jóannes Danielsen 86.
Víkingur-ÍF 8-0 (3-0)
1-0: Tonni Thomsen 15.
2-0: Hans Jákup Lervig 20.
3-0: Hans Jákup Lervig 32.
4-0: Regin Jensen 54.
5-0: Elias Lervig 68.
6-0: Regin Jensen 77.
7-0: Tonni Thomsen br 80.
8-0: Hans Jákup Lervig 82.
Giza Hoyvík-Suðringar 4-1 (2-1)
0-1: Aron Sørensen 24.
1-1: Hanus Thorleifsson 35.
2-1: Niklas Fríði Jacobsen 37.
3-1: Evrard Blé 77.
4-1: Magnus Møller 80.
AB-NSÍ 4-1 (3-1)
1-0: Rasmus Dan Sørensen 11.
1-1: Dávid á Roykheyggi 23.
2-1: Bárður Olsen 34.
3-1: Bjarki Nielsen 45.
4-1: Cristian í Garði 70.
Fríggjakvøldið
B68-B36 5-2 (2-0)
1-0: Emil Ronaldsson 21.
2-0: Kristian Anton Andreassen 39.
2-1: Julian Johansen 47.
2-2: Gilli Samuelsen 48.
3-2: Martin Olsen 52.
4-2: Sveinur Justinussen 75.
5-2: Sveinur Justinussen 86.
Støðan eftir trettanda umfar
AB 28 stig
KÍ 27 stig
NSÍ 23 stig
B68 23 stig
HB 20 stig
Víkingur 20 stig
Giza Hoyvík 14 stig
Suðringar 13 stig
B36 12 stig
ÍF 3 stig
Toppskjúttar
Aksel Danielsen KÍ 11
Hans Marius Davidsen NSÍ 10
Jóannes Danielsen KÍ 9
Jobin Drangastein AB 8
Fjúrtanda umfar
Mikudagin 21. juni
HB-Víkingur
Leygardagin 24. juni
ÍF-Giza Hoyvík
NSÍ-B68
B36-KÍ
Suðringar-AB
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ein av orsøkunum til vantandi semjuna um uppskotið til fiskivinnunýskipan er helst tann, at partarnir, sum alt hetta ávirkar og viðvíkur, ikki grunda síni sjónarmið á sama endamál, tosa ikki sama mál og tískil ikki skilja hvønn annan rættiliga. Tá er torført at fáa semju um eitt so stórt og týdningarmikið mál, sum uppskotið til fiskivinnunýskipan er.
Tað ber boð um veruleikasans í samgonguni, nú løgmaður á ólavsøku kunngjørdi, at skipanin við kvotum verður útsett til 1. januar 2019. Hóast nógv orka er løgd í at gera eitt so fullfíggjað uppskot til fiskivinnunýskipan sum gjørligt, er eingin nevniverd eyka orka sett av til at fáa tey mongu løgfrøðiligu brigdi at ganga upp í eina tryggari heild. Tí er skilagott at seta tíð og orku av, so at greiða kann fáast á øllum ivamálum í nýggju skipanini.
Endamálið við fiskivinnunýskipanini er tað sama hjá okkum øllum – tað er at tryggja røkt og búskaparliga og burðardygga gagnnýtslu av livandi tilfeinginum í sjónum, at varðveita sjófeingið sum ogn Føroya fólks, at tryggja besta samfelagsbúskaparliga íkastið frá vinnum, ið gagnnýta tilfeingið, og at stuðla undir arbeiðsmøguleikar og inntøkumøguleikar og møguleikar fyri vinnuligum virksemi kring alt landið.
Onkur spyr, um tað ikki er júst tað, vit gera í dag, og heldur tí, at tað er ikki neyðugt ella ráðiligt at broyta verandi skipan.
Hetta er kanska tað, sum hevur stýrt øllum kjakinum, ið hevur verið hesar seinastu mánaðirnar, síðan uppskotið hjá samgonguni varð almannakunngjørt.
Sum eisini roknað var við, gjørdist kjakið merkt av harðligum og víðgongdum spenningum, serliga við atliti at ávísum pørtum í vinnuni og kanska uppaftur grefligari við atliti at ávísum pørtum av landinum.
Av tí sama hevur tað higartil ikki eydnast at fáa ta breiðu semjuna í løgtinginum fyri eini haldgóðari skipan, ið helst skal røkka langt fram í tíðina, har neyðugar tillagingar verða gjørdar ávegis.
Fyri partar av vinnuni og partar av landinum tykist nýskipanin alt ov víðgongd. Fiskimaðurin óttast fyri, at arbeiðsplássini “verða seld á uppboði” – hvussu hetta í veruleikanum skal skiljast, er ikki heilt greitt. Er tað bara tankin um “uppboðssølu”, ið ræðir, ella er tað óttin fyri at missa arbeiði, ið telur? Arbeiðsplássini í vinnuni verða ikki færri sambært nýskipanaruppskotinum. Tvørturímóti eru útlit fyri, at tey kunnu gerast enn fleiri og munandi tryggari enn tey eru í dag, har vit ístaðin fyri almenna uppboðssølu hava privata uppboðssølu av ogn Føroya fólks.
Reiðarin ber ótta fyri, at møguleikarnir fyri sjálvur at gera av, nær og hvar og hvussu hann veiðir og leggur sítt virksemi til rættis, verða avmarkaðir enn meira. Tað, sum hesin reiðarin kanska gloymir er, at nýskipanini tvørtur ímóti skal bøta um møguleikarnar at veiða og leggja til rættis, umframt at tryggja javnari virksemi yvir tíð. Hetta er ein vinningur, bæði fyri fiskimannin, reiðaran og landið sum heild.
Vit mugu hava álit á, at okkara fólkavaldu taka rættar avgerðir og koma til skilagóða niðurstøðu í hesum stóra máli. Tíverri hevur andstøðan higartil valt at standa uttanfyri, hóast samgongan fleiri ferðir hevur bjóðað henni innum. Samgongan hevur eisini flutt seg nógv fyri at tekkjast andstøðuflokkunum.
Politiska skipanin hevur verið í summarfrí og er so smátt farin til verka aftur. Summarfrítíðin hevur verið kærkomin steðgur hjá øllum pørtum at summa seg og verið við til at geva fiskivinnunýskipanini hjá samgonguni enn ein møguleika at fóta sær. Eftir er at fáa kjakið og viðgerðina á tingi og í samfelagnum annars aftur á kósina, so at semja verður fingin um nýggju skipanina og allar tær fyrireikingar, ið krevjast.
John Dalsgarð


text:
Havnar Bóltfelag vil tryggja rasujavnstøðu
Felagið05-05-2013 - Helgi Nielsen
Havnar Bóltfelag hevur sum grundsjónarmið, at fótbóltur er fyri øll, uttan mun til húðalit, trúgv, kyn, aldur ella uppruna.
Felagið góðtekur ikki, at at diskriminering ella rasisma fer fram í húsum felagsins, á leikvøllinum ella millum fjepparar í samband við venjing ella dyst ella aðra samveru, sum hevur samband við ítróttarligt virksemi í felagnum.
Limir felagsins eiga tí beinanvegin at átala, um rasistiskar viðmerkingar hoyrast millum áskoðarar, leikarar, venjarar ella onnur, sum hava við fótbóltsspælið at gera.
Um persónur ger seg sekan í rasistiskum viðmerkingum á fótbóltsøkinum, kann felagið sýta viðkomandi atgongd til venjingar og dystir, sum felagið varðar av.
Felagið kann eisini strika lim, sum ger seg sekan í rasismu, úr felagnum í eitt tíðarskeið.
Bløð, rit, graffitti og annað tilfar við rasistiskum innihaldi má ikki vera í húsum felagsins ella rundanum.
Havnar Bóltfelag fer við upplýsingarvirksemi aktivt inn at tryggja rasujavnstøðu í felagnum.
Vegna Havnar Bóltfelag
Nevndin


text:
Endamál
At viðgerð uttanlands virkar við støði í einum virkisgrundarlagi, ið skal geva eitt felags støði fyri leiðslu, rakstur og menning av økinum.
Høvuðsuppgáva
1. Vit tryggja og veita sjúklingunum eina góða og samanhangandi heilsutænastu á høgum fakligum støði úti eins og heima.
Visjón/Framtíðarmynd
1. Sjúklingurin er í miðdeplinum og er málið tvørturum landamørk at veita skjóta, góða og samanhangandi sjúklingagongd (sjúkugreining/viðgerð, røkt, heilsufremjan og endurmenning) í samstarv við sjúklingin og tey ið varða av.
Samvirki og samstarv við sjúklingar er sjálvsagdur lutur.
2. At samfelagið fær ágóða av okkara virksemi skal eyðkenna serviðgerð uttanlands og ynskir Sjúkrahúsverk Føroya at vera ein tænastuveitari, sum allir borgarar skulu kenna seg tryggan við at brúka og nýta.
3. Virksemið tekur støði í viðurkendum heilsufak- og búskaparligum tilráðingum og meginreglum.
1. Dygdin í sjúklingagongdini skal optimerast og tryggjast
Innan serviðgerð uttanlands og í skiftinum millum viðgerð heima og úti skal trygd og dygd í sjúklingagongdum verða stevnumið bæði fakliga, fyrisitingarliga, eins og upplivda trygdin og dygdin hjá sjúklinginum. Sjúklingurin skal kenna seg at vera í miðdeplinum og kenna seg tryggan. Samstarvið við stovnar uttanlands skal áhaldandi mennast við atliti til optimering og trygd og dygd.
2. Samskifti skal vera eitt virkið amboð
Tilvitað og professionelt samskiftið skal tryggja høgt kunningarstøði. Samskifti við sjúklingin og tey ið varða av, er týðandi partur av einari góðari sjúklingagongd uttanlands. Gott samskiftið skal stuðla undir innanhýsis samskifti millum Sjúkrahúsverk Føroya og viðgerðarstovnin og millum Sjúkrahúsverk Føroya og sjúklingin/avvarðandi. Gott samskifti við sjúkling og avvarðandi tryggjar Sjúkrahúsverki Føroya eitt gott umdømi í samfelagnum sum heild. Sjúklingar, avvarðandi, almenningurin, fjølmiðlar og politikkarar skulu fáa gagn av at serviðgerð uttanlands hevur eitt høgt kunningarstøði. Fokus verður sett á at miðla vitan ígjøgnum skrivligt tilfar, faldarar og elektroniskar miðlar. Viðgerð uttanlands eins og heima skal kennast sum ein heild.
3. KT skal stuðla øllum arbeiði
Eins og fyri virksemi í sjúkrahúsverkinum í Føroyum, skal KT vera neyðugt grundarlag/amboð í heilsufakliga og umsitingarliga samskiftinum við viðgerðarstøð uttanlands. Allar viðkomandi dátur skulu verða skrásettar í THS og í viðkomandi leiðslukunningarskipanum. Somuleiðis skulu allar mannagongdir innan serviðgerð gerast teldutøkar í PLI-skipanini. Sjúkrahúsverk Føroya miðjar ímóti, at virksemið innan serviðgerð uttanlands skal vera talgilt og pappírleyst innan øll viðkomandi virkisøki innan 2017. Á heimasíðu og umvegis eina app og mínboks skal verða møguligt hjá borgarum/sjúklingum/avvarðandi at fáa stundisligt innlit í virksemið innanfyri serviðgerð uttanlands, samstundis sum persóns- og trúnaðarupplýsingar verða vardir.
4. Alt tilfeingið skal brúkast munagott
Dentur verður lagdur á at hava støði í hugsunarháttum innanfyri framleidni og virkisføri umframt trygd og dygd sum stevnu. Virksemið innan serviðgerð uttanlands skal ætlandi skoðast og viðurkennast av IKAS á heystið 2016.
Ráðleggingarnevndin – stýring, eftirlit, metingar vm.
Ráðleggingarnevndin og depilsleiðslurnar (við tøttum tilknýti við avvarðandi sergreinar og yvirlæknar, umframt leiðslurnar á SSH og KS, er meginásurin í stýringini av kontoini saman við Uttanlandstænastuni.
Ráðleggingarnevndin møtist umleið 8 ferðir árliga og stýrir skipanini sambært galdandi leiðreglu í tøttum samstarvi við depilsleiðslurnar.
Fíggjarstýring og forsagnir við atliti til skynsama nýtslu av tilfeinginum
Uttanlandstænastan ger mánaðarliga forsøgn, ið verður latið til Ráðleggingarnevndina at gera yvirornaða meting út frá. Metingin hjá Ráðleggingarnevndini verður gjørd í samráð innan Sjúkrahúverk Føroya.
Sum nýtt átak fyri at styrkja fíggjarstýringina og framrokning og liður í mánaðarligu metingini hjá Ráðleggingarnevndini, verður ment ein skipan knýtt at kautiónsdatagrunninum, har sett verður av fyri allar viðgerðir, sum verða mettar at kosta yvir 500 tkr. roknað pr. fíggjarár.
Yvirlæknar, ið virka innan økið í Sjúkrahúsverki Føroya fráboða Uttanlandstænastunu, hvat viðvíkur viðgerðum, sum væntandi koma yvir nevnda mark. So hvørt viðgerðirnar blíva lidnar, verða gjørdar afturføringar ella endaligar bókingar av viðgerðartilgongdini. Arbeitt verður samstundis við at menna líknandi automatiskan hentleika í Kautiónsdatabasanum, ið stuðla undir virksemi og røttum metingum.
Brúk av vegleiðingum og øðrum heilsufak- og búskaparligum tilráðingum og meginreglum hjá heilsumyndugleikum
Hvat viðvíkur framtíðar nýggjum viðgerðum og í ávísan mun núverandi viðgerðum, vilja yvirlæknar í Sjúkrahúsverki Føroya og Ráðleggingarnevndin vm. taka útgangsstøði í heilsufak- og búskaparligum tilráðingum og metingum hjá norðurlendskum heilsumyndugleikum.
Etikkur og heilsubúskaparlig raðfesting
Í samband við virksemið hjá Ráðleggingarnevndini, verða raðfestingar m.a. at gera við støði í vegleiðing hjá Etiska ráðnum í Danmark viðvíkjandi etikki og raðfesting í heilsuverkinum.
Stundislig fráboðan viðv. nýggjum viðgerðum vm.
Yyvirlæknar í Sjúkrahúsverkinum verða eyggjaðir til at geva stundisliga kunning til Uttanlandstænastuna/Ráðleggingarnevndina við atliti til nýggjar viðgerðir og tilbúningar, ið fara at koma á marknaðinum, sum antin eru serliga dýrar ella serliga krevjandi vegna samskipan og annað. Umframt tá roknað verður við týðandi vøkstri í tali av sjúklingum innan ávísa viðgerð.
Fyrsta vals viðgerðarstað
Aðalreglan er, at sama viðgerð skal sum útgangsstøði ikki kunna sendast til fleiri støð uttanlands. Ráðleggingarnevndin, Uttanlandstænastan, KS og SSH og avvarðandi yvirlæknar arbeiða miðvíst við at savna somu viðgerð til færri støð, har sum tað ber til at fáa samanlagt fyrimunarligu viðgerðina. Ávísingarrætturin hjá yvirlæknum verður tillagaður hesa meginreglu, har áseting er um fyrstavals viðgerðarstøð. Sum grundarlag undir støðutakan kann m.a. nýtast metingarfrymil, ið fevnir um eina longri røð av viðkomandi tættum til støðutakanina. Í stigum yvir komandi 3 árini verður farið ígjøgnum øll týðandi virkisøki við atliti til at innganga avtalur av fyrstavals viðgerðarstøð í Danmark, Íslandi og í onkrum førum Noregi ella Svøríki.
Visitatorskipan innan viðgerð uttanlands
Innan útvaldar sergreinar/øki kunnu av Ráðleggingarnevndini verða tilnevndir yvirlæknar, sum verða visitatorar fyri ávísing til serviðgerð uttanlands. Hetta við atliti til at tryggja eins visitering og høga trygd og dygd og skynsama heilsubúskaparliga nýtslu av tilfeinginum.
Endursamráðing av samstarvsavtalum – kliniskar og tænastur
Ráðleggingarnevndin og Samráðingartoymið ráðleggja hálvárliga samráðingarætlan, har týðandi samstarvsavtalur verða forhandlaðar umleið hvørji 2-3 ár. Fyri tænastuveitarar t.d. flutning, trygging o.l. verður tað vanliga gjørt 1-2 ár. Innkeypsportalurin skal nýtast sbrt. galdandi reglum.
Fokus á effektiva sjúklingagongd
Avvarðandi yvirlæknar, Uttanlandstænastan vm. seta áhaldandi fokus á effektivar sjúklingagongdir uttanlands og eiga leypandi at gera rímilig átøk fyri, at so stórur partur av sjúklingagongdini, sum gjørligt, er heima í Føroyum og við trygd og dygd sum stevnu. Sett verða árlig mál fyri hvørjar sjúklagongdir serliga skulu takast upp.
Eftirmeting
Innan økið verður gjørd reglulig eftirmeting, bæði í regi hjá Uttanlandstænastuni, Ráðleggingarnevndini, á depilsstigi, á stjórnarstigi, í Sjúkrahúsverki Føroya og minst árligur fundur við yvirlæknarnar, har framløgd verða hagtøl, eftirmeting, strategisk mál v.m. Árlit heildareftirmeting verður gjørd saman við Heilsumálaráðnum og framløga fyri landsstýrismanninum við atliti til at seta út yvirordnaði stevnumið.
Talgilding
Uttanlandstænastan, THS-kjarnin og KT-deildin á Landssjúkrahúsinum hava samskifti við Region Hovedstaden v.fl. við atliti til at hava elektronisk dataumskifti við Region Hovedstaden. Í fyrstu atløgu í 2015/16 til at fáa elektronisk ’sundhedsmeddelelser’, herundir epikrisir til Føroyar frá donsku skipanini, í øðrum lagi at ávísingar í framtíðini kunnu gerast elektroniskt frá Føroyum av frá 2016/17.
Hagtøl
Miðað verður ímóti, í samstarvi við THS-kjarnan, at kunna geva ábyrgdarhavandi á viðkomandi stigum, góð hagtøl framyvir
Úti- og heimavirksemi
Kliniskar leiðslur í Sjúkrahúsverkinum, Ráðleggingarnevndin, Yvirlæknar v.fl. eiga leypandi at meta, um grundarlag er fyri umskiftið millum úti- og heimavirksemi sbrt. nærri ásettum meginreglum, ið tryggja nøktandi gjøgnumskygni og menning.
Fylgjarar
Sjúkrahúsverk Føroya setir sær fyri at brúka og eggja avvarðandi til at verða virkin í at stuðla og hjálpa sjúklingum. Leypandi eftirmeting og hagtøl innganga í viðgerðina av fylgjarabrøkinum innan ymisk viðgerðarøki.
Roknskaparhald
Serviðgerðin er partur av LS roknskaparreglugerð. Núverandi kautiónsdátugrunnur verður fluttur í annan dátugrunn og má støða takast til, hvør skipan og hvør menning er neyðug at gera í 2014/15, herundir við atliti til møguliga at kunna importera elektronisk rokningadata frá donskum sjúkrahúsum. Hartil í mun til at stuðla undir betri forsagnir innan økið m.a. í mun til handfaring av avsetingum fyri dýrar sjúklingaviðgerðir.
Kunningartilfar og netið
Miðjað verður ímóti at gera alla kunning talgilda og at fáa gjørt eina app til hóskandi pallar tøkar fyri sjúklingum og avvarðandi. Gjørd verða videoklipp um ávís evni, umframt app.
Sjúklingahotellið Tórshavn
Sjúklingahotellið skal hava ein virknan lut í at tryggja eina samanhangandi sjúklingagongd og skal virka sum ein samrunnin partur av sjúkrahúsverkinum heima og sjúklingavegleiðingini á Ríkissjúkrahúsinum og øðrum sjúkrahúsum í høvuðsstaðarøkinum. Sjúklingahotellið mennir víðari skipanina við sjálvbodnum sjúklingastuðlum.
Visitatiónsnevndin
Hevur sum uppgávu at viðgera ítøkilig visitatiónsmál viðv. viðgerðarstøðum, har ongin avtala er við. Umframt at gera leiðreglur innan útvald øki.
Serflutningur við serflogfari
Ráðleggingarnevndin fær sett í gildi instruks viðv. besta og bíligasta flutningshátti fyri flutning við serflogfari.
Raðfesting og stýring
Ráðleggingarnevndin gevur umleið 8 ferðir um árið kunning til HMR til fíggjarstøðuna og ger møguliga tilráðing um tilsøgn til týðandi átøk, fyri at tálma nýtsluni.
Fylgjandi meginamboð eru innan stýringina av kontuni:
1. Umraðfesting í nærri tilskilað tíðarskeið har einans sjúklingar við bráðfeingis tørvi á viðgerð v.m. kunnu ávísast til viðgerð uttanlands t.e. akuttir og subakuttir sjúklingar. Skal góðkennast av landsstýrismanninum.
2. Leypandi útseting ella afturhald av viðgerðum innan nærri tilskilaðar viðgerðir ella sjúklingabólkar. Kunning verður latin landsstýrismanninum.
3. Negativlisti viðv. viðgerðum, ið ikki kunnu fremjast uttan serligt loyvi, verður gjørdur av Ráðleggingarnevndini og tekur m.a. støði í heilsubúskaparligum tilráðingum. Skal góðkennast av landsstýrismanninum.
Tilvísing
DDKM standardur 1.1.1 - 1. útgáva FO


text:
Útlendingastovan útgevur nú bókling til útlendingar á føroyskum við heitinum “Nýkomin til Føroya”.
Hetta er føroyska útgávan av enska bóklinginum, “New to the Faroe Islands”, sum samstundis kemur út í aðru útgávu við einstøkum dagføringum.
Bóklingurin snýr seg um viðkomandi upplýsingar frá almennum stovnum og ymsum tænastuveitarum. Í høvuðsheitum snýr tað seg um hesar sjey partar:
⦁ At flyta til Føroya
⦁ Frálæra í føroyskum og føroyskari mentan
⦁ Arbeiði
⦁ Heilsa
⦁ Børn, skúli og útbúgving
⦁ Ferðafólkaflutningur og aðrar tænastur
⦁ Frítíð
Harumframt eru til hvørt evnið fleiri tilvísingar til hvussu mann kemur í samband við stovnin ella tænastuna, sum ein hevur brúk fyri. Til dømis kunnu nevnast heilsutænastur í Føroyum, tøka tulkatænastu, hvussu ein stovnar eina bankakonti.
Bóklingurin er fyrst og fremst ætlaður tilflytarum og teirra familjum, men kann annars eisini vera eitt hent amboð hjá øðrum, so sum starvsfólkum, ið hava við tilflytarar at gera.
Bóklingurin er eisini tøkur í talgildum formi á heimasíðuni hjá Útlendingastovuni, bæði á enskum og nú eisini á føroyskum máli. Harumframt verður hann lagdur út á einstøkum almennum stovnum og hjá kommunum verður hann handaður útlendingum, sum fáa p-tal.
FAKTA
Blaðsíður: 93
Á enskum og føroyskum máli
Í prentaðari og talgildari útgávu ( trýst her )
Útgávuár 2016: á enskum
Útgávuár 2017: 2. útgáva á enskum og 1. útgáva á føroyskum
Útgevari: Útlendingastovan
Tilfar: Samskipað og lagt tilrættis av Útlendingastovuni saman við yvir 20 øðrum almennum stovnum
Um tú veitst okkurt, sum VP ikki veit - skriva so til vp@vp.fo


text:
Til heimsins trúarleiðarar
Varandi arvur tjúgundu aldar er, at henda øld noyddi heimsins fólkasløg at fara at síggja seg sum part av einari mannaætt og síggja jørðina sum felags heimstað hjá hesi ætt. Hóast áhaldandi kreppa og harðskapur liggja sum myrkur úti í havsbrúnni, víkja allastaðni fordómar, sum einaferð tóktust mannaættini í holdi bornir. Saman við teimum detta marknagarðar niður, sum leingi skiltu mannaættina sundur í bábilskan hurlivasa av ósamanhangandi mentanarligum, fólkalívsfrøðiligum og tjóðskaparligum samleikum. At so grundleggjandi broytingar kundu henda so stutt tíðarbil - hugsa vit um søguliga tíð, hendi hetta at kalla frá degi til dags - bendir á, hvussu stórir framtíðarmøguleikarnir eru.
Tíverri er tað so, at skipaður átrúnaður, sum er íkomin júst til tess at tæna brøðralagi og friði, alt ov mangan ber seg at sum ein tann størsta forðingin á leiðini; skal eitt serliga ørkymlandi førast fram, so hevur hesin skipaði átrúnaður leingi latið óhógv farið avstað við trúvirði sínum. Sum stýrandi ráðið í einum av heimstrúgvunum føla vit, at tað er skylda okkara at eggja til inniliga at hugsa um, í hvussu stóran mun hetta bjóðar trúarleiðslum av. Bæði stríðsmálið og umstøðurnar, sum tað elvir til, krevja, at vit tosa beint fram. Av tí at vit saman tæna tí guddómliga, líta vit á, at tað, sum sagt verður, fer at verða móttikið í sama kærleiksanda, sum tað verður borið fram.
Stríðsmálið kemur týðiliga fram, tá ið okkum rennur í hug, hvat ið er vunnið aðrastaðni. Leggja vit burturúr fá, støk dømi, varð fyrr mett, at kvinnur vóru vánaligari slag, lyndið teirra varð fjøtrað av pátrúgv, teimum varð sýtt høvi til at bera fram tað, sum mannahugurin megnaði, og tær vórðu sjúgvaðar í leiklutin at vera monnunum til vildar og tæna teimum. Vit vita øll um nógv samfeløg, har ið sovorðnar umstøður framvegis valda og enntá verða vardar, uttan at nakar sýnir hógv. Men líta vit út um heim, verður allastaðni staðfest, at kynini eru líka, tá ið tað kemur til at fremja øll rættilig endamál. Henda fatan stendur eins stinn í flestøllum bókligum samfeløgum og innan fjølmiðlarnar. So mikið grundleggjandi hevur henda endurskoðan verið, at tey, sum framvegis tala fyri mansveldi, noyðast at leita sær stuðul úti á markinum fyri tí, sum er ábyrgdarfull hugsan.
Illa sperdu tjóðskaparherdeildirnar standa fyri somu lagnu. Fyri hvørja kreppu í heiminum, sum fer aftur við borðinum, verður lættari hjá íbúgvanum at duga at skilja ímillum tað at hava tokka til eitt land, sum ríkar lívið hjá einum, og tað at geva seg undir øsandi tungusnild, sum er ætlað at ala fram hatur og ótta fyri øðrum. Sjálvt har, sum tað sømir seg at taka lut í vanligum tjóðskaparligum hátíðarhaldi, er aftursvarið í almenninginum eins ofta merkt av keðiligum kenslum sum av teirri sterku sannføring og tí fúsa eldhuga, ið hoyrir farnum tíðum til. Hetta árin er ment av teirri broyting, sum alla tíðina fer fram í altjóða skipanini. Sama ger, hvørji lýti felagsskapurin Sameindu Tjóðir hevur í løtuni, ella hann er førur fyri hernaðarliga at stríðast ímóti álopi ella ikki, so fer eingin skeivur av teirri sannroynd, at tann gandagripur, sum liggur í fullkomnum tjóðaryvirvaldi, er um at fara í søguna.
Søguligar gongdir, sum ikki hava stórvegis tol við tílíkum dramblæti, hava sæð til, at rasu-og tjóðarfordómar eru viðfarnir eins kubbut. Serliga her er tað gamla lagt avgjørt aftur um bak. Nú er rasisma í so stóran mun dálkað av at verða sett í samband við tjúgundu aldar ræðuleikarnar, at hon er farin at vera átøk andaligari spillu. Hóast hann enn livir sum medferð manna millum - og sum skammblettur á lívið hjá eyðkendum parti av mannaættini - so er rasufordómur í høvuðsheitum vorðin so mikið fordømdur um allan heim, at eingin mannabólkur longur ekkaleysur fer at loyva sær at verða settur í sama bás sum hann.
Tað er ikki tað, at vit eru sloppin undan farnum myrkri, og at ein nýggjur ljósins heimur alt í einum er komin til lívs. Stórar nøgdir av fólki tola framvegis fylgjurnar av inngrónum fordómum mótvegis fólki, kyni, tjóð, kastu og samfelagsstætt. Alt bendir á, at hetta órættvísið fer at halda fram leingi, av tí at teir stovnar og tey mynstur, sum mannaættin finnur upp á, bara so við og við fara at vera før fyri at fáa annað skil á viðurskiftunum og veita teimum kúgaðu linna. Tað, sum vit heldur eiga at festa okkum við, er, at vit eru farin upp um eina gátt, og eingin heldur, at tað fer at bera til at venda aftur. Vit hava sannað nakrar meginreglur, sett orð á tær, latið tær fingið breiða umrøðu, so tær nú meiri og meiri fáa hold innan stovnar, sum eru mentir at noyða tær upp á medferðina hjá fólki. Eingin ivi er um, at uttan mun til hvussu langrøkið og pínufult stríðið er, verður endin tann, at virðuskiftini millum øll fólkasløg fara at verða kollvelt á grasrótarstøði.
Tá ið vit komu inn í tjúgundu øld, var tann fordómur, ið meiri enn nakar annar tóktist fara at slaka fyri broytingarmáttunum, tann átrúnaðarligi fordómurin. Í vesturheiminum høvdu vísindalig framstig longu havt við sær, at illa varð farið við nøkrum av grundstuðlunum undir sertrúarsjálvgóðsku. Sum mannafatanin av menniskjanum sjálvum broyttist, tóktist tann nýggja átrúnaðarliga gongdin, ið mest mundi fara at spyrjast burturúr, vera sínámillum átrúnaðarliga rørslan. Í 1893 vóru enntá teir fyriskipararnir, ið høvdu væntað sær nógv av Heimsins Kolombionsku Útlegging, bilsnir, tá ið fundurin elvdi til tað víðagitna "Trúartingið", ein opinbering um andaliga og siðaliga semju, sum fevndi um væl umtóktu hugmyndina á øllum heimspørtum, og sum enntá megnaði at myrkja fyri vísindaligu, tøkniligu og handilsligu undrunum, sum framsýningin hátíðarhelt.
Í stuttum: fyrndargamlir múrar tóktust vera rapaðir. Týdningarmiklir heilar innan átrúnað mettu fundin sum eindømi, ið ongantíð áður var komið fyri í heimssøguni. Virðiligi høvuðsfyriskiparin segði, at "tingið hevði bjargað heiminum undan trongskygni". Við góðum treyst varð spátt, at ein hugmyndarík leiðsla fór at nýta høvi til at fáa trúarsamkomurnar á jørðini, sum leingi høvdu gingið ymsar leiðir, at rakna við og kenna bróðuranda, sum kundi fara at seta siðaligar skorðar undir ein nýggjan heim, har ið ríkidømi og framburður fóru at valda. Eggjaðar til soleiðis, festu øll sløg av sínámillum trúarrørslum røtur og blómaðu. Ómátaligar bókmentir, tøkar á nógvum málum, fingu uppaftur fleiri, bæði trúgvandi og ikki-trúgvandi, uppí at kunna seg um tað, sum allar høvuðstrúgvirnar læra okkum, ein áhugi, ið útvarp, sjónvarp, filmur og endiliga alnótin sum frá leið fóru at sýna ans. Fróðskaparsetur fóru undir at bjóða lesnað til embætisprógv í samanberandi átrúnaði. Tá ið tjúgunda øld var runnin, vóru sínámillum átrúnaðarligar gudstænastur, ið ikki hugsingur hevði verið um bara nøkur tíggjuár frammanundan, farnar at vera vanligar.
Tíverri er týðiligt, at ov lítið av mentaðum høpi og andligum lyftum er í hesum fyrstu stigunum. Hóast sameiningartilgongdirnar, sum broyta øll onnur almannaviðurskifti, so muta tey, ið eru byrgd inni í snævurskygdari medferð, treiskliga ímóti, tá ið roynt verður at stremba fram ímóti, at heimsins stóru trúgvir av lyndi og uppruna hava sama virði. At tað er gingið framá at fáa fólkasløgini at sameinast, er ikki bara tekin um kenslur ella ávísa ætlan, men er komið av, at vit eru farin at sanna, at heimsins fólkasløg eru eitt slag - tey nógvu frávikini eru ikki til nakran fyrimun ella vansa hjá nøkrum fólkabólki. Somuleiðis hevur kvinnufrígeringin havt við sær, at bæði samfelagsstovnar og vanlig fólkahugsan eru farin at viðurkenna, at einki - hvørki lívfrøðiliga, sosialt ella siðaliga - er, ið heimilar, at kvinnur ikki skulu hava somu rættindi sum menn, ella at gentur ikki skulu hava somu frálærumøguleikar sum dreingir. Heldur ikki eigur tað, at vit síggja, hvat ið nakrar tjóðir gera, til at alheimslig siðmenning tekur seg fram, at fáa okkum at líta á ta hugsan, at ikki aðrar tjóðir eisini kunnu gera sítt.
Størsti parturin av átrúnaðarligari leiðslu tykist ikki vera førur fyri at fara undir so grundleggjandi at broyta stevnu. Aðrir partar av samfelagnum geva seg í part við ábendingarnar um, at mannaættin er í einum, ikki bara sum tað næsta stigið, ið ikki slepst undan, skal ganga framá við siðmenningini, men til tess at fullgera øll sløg av smærri samleikum, ið fólk okkara kemur við hesa avgerandi løtu í felags søgu okkara. Men størri parturin av skipaðum átrúnaði stendur negldur á gáttini inn í framtíðina, gøllhildin í júst teimum somu trúarssetningunum og krøvunum um framíhjárætt til sannleikan, sum hava elvt til nakrar av beiskastu kreppunum, ið hava skilt heimsins fólk sundur.
Fylgjurnar, hugsa vit um mannakor, hava verið oyðandi.Vissuliga man vera óneyðugt neyvt at føra fram teir ræðuleikar, sum vitja aftur á vansælar íbúgvar í dag - ræðuleikar av tí at teir eru sprotnir burtur úr óhóvsomum rembingum, so ógvisligir ræðuleikar, at tú valla troystar tær at taka orðið átrúnaður upp á tungu. Fyribrigdið er heldur ikki nýtt. Skal eitt av nógvum dømum takast fram, so kostaðu trúarkríggini í Evropa í sekstandu øld nøkur og tríati prosent av øllum íbúgvunum í evropeiska heimspartinum. Hesir trúarblindu, kredduføstu máttir, ið voldu tílíkar kreppur, sáddu í mannahugin sáð. Vit mugu hugsa okkum, hvat ið hesi sáð, sum frá líður, munnu hava alt av sær.
Aftur at tí, sum her er nevnt, má skoytast uppí, at tað lív, sum tankarnir liva, er svikið dyggiliga, tað hugans lív, sum meiri enn nakað annað frá átrúnaði hevur rænt førleikan at síggja til, hvussu heimsins mál eiga at verða greidd. Eftirsum teir hava verið læstir fastir av dagsskráum, sum spjaða og spilla mannaorku, hava átrúnaðarligir stovnar alt ov ofta verið teir, ið mest av øllum hava roynt at forðað fyri, at veruleikin verður rannsakaður, og at vitborni førleikin, sum eyðkennir mannaættina, verður nýttur. At finnast at verðsligleika og yvirgangi ger lítlan og ongan mun, tá ið vit skulu standa okkum ímóti siðalagskreppuni, sum valdar í løtuni, um teir átrúnaðarligu stovnarnir ikki fyrst av øllum opið snúgva sær til teirra, sum sleptu endanum og ikki stóðu stinn, men heldur lótu trúgvandi mannfjøldirnar liggja opnar og sárbærar, tá ið hesi árin herjaðu.
Hvussu sárar tær so eru, eru sovorðnar atfinningar minni ein ákæra ímóti skipaðum átrúnaði enn tær eru ætlaðar at minna á, hvussu máttmikil átrúnaður er. Sum vit øll vita, røkkur trúgv niður í røturnar á tí mátti, sum eggjar okkum til. Er trúgv sonn ímóti andanum og dømi um ta gøvgaðu mynd, sum veitti heiminum stórfingnu trúarskipanir hennara, kveikir hon í heilum fólkasløgum lív í gávurnar til at elska, at fyrigeva, at skapa, at hava stórt áræði, at basa fordómum, at ofra fyri felags gagn og at halda tí djóralíku loynivitskuni undir aga, sum fær okkum at leypa framav. Eingin ivi er um, at tann máttur, ið hevur havt alstóran týdning, tá ið tað kemur til at læra mannaættina at vera siðaða, er árinið frá hesum himmalsku opinberingum, ið ferð eftir ferð hava verið okkum menniskjum fyri - heilt aftur til fyrstu byrjan av søguni, ið søgd er.
Hesin sami máttur, ið virkaði so væl í fyrndini, er framvegis so týðandi liður í mannahuganum, at hann kódnar ikki. Hóast alt tykist vera ímóti, og lítið fæst av stimbrandi tileggjan, heldur hann fram at bera tí stríði uppi, sum fer at bjarga óteljandi milliónum, og í øllum londum at lata hetjur og halgimenni hevja seg upp, hetjur og halgimenni, hvørs æviskeið mest sannførandi prógva aðalreglurnar, sum standa í halgubókum teirra. Sum mentanarkósin sýnir, so er trúgv eisini før fyri ógvuliga djúpt at rína við, hvussu sosial viðurskifti eru bygd upp. Satt at siga er ikki lætt at koma fram á nakað grundleggjandi framstig í siðmenningini, sum ikki hevur drigið siðaliga mátt sín úr hesi ævigu keldu. Ber tá til at hugsa sær, at ferðin at hámarkinum til evstamark av túsundáralanga strevinum eftir at skipa gongustjørnuna gerst í andaligum tóma? Um tær forgjørdu hugsjónirnar, ið stungu seg upp í heimi okkara í júst farnu øld, ikki tæntu nøkrum øðrum endamáli, so sýndu tær avgjørt, at tørvurin nøktast ikki av møguleikum, sum liggja innan fyri tað, sum menniskjað er ført fyri at hugsa sær.
Tað, sum hetta hevur við sær í dag, metir Bahá'u'lláh um í orðum, ið vórðu skrivað fyri meiri enn hundrað árum síðani, og sum eru spjadd víða um í tíggjuárunum síðani tá:
"Als eingin ivi fær verið um, at heimsins fólk, sama hvat fólkaslagið ella hvør átrúnaðurin er, draga íblástur sín úr einari himmalskari keldu, og at tey eru Guds tegnar. Munurin ímillum tær fyriskipanir, sum tey liva eftir, er at finna í teimum ymisku krøvunum og kreppustøðunum, sum hoyrdu tí tíðini til, tá ið tær opinberaðu seg. Gud ásetti allar hesar fyrskipanir uttan nakrar fáar, sum eru runnar av mannaspillu, og hesar Guds fyriskipanir endurspegla vilja hans og mið. Rísið upp og syndrið, útgjørd við trúarinnar mátti, teir gudarnar sundur, sum eru runnir úr fáfongd huga tykkara, gróðursettir av tvídrátti tykkara. Verið trúgv mótvegis tí, ið dregur tykkum saman og sameinir tykkum."
Sovorðin ákallan krevur ikki, at farið verður frá grundleggjandi sannleikunum hjá nøkrum av heimsins stóru trúarskipanum. Als ikki. Trúgv hevur síni egnu krøv og sína egnu verju. Tað, sum onnur trúgva - ella ikki trúgva, fær ikki verið tað, sum skal stýra samvitskuni, ið vera skal, hjá hvørjum einstøkum menniskja. Tað, sum orðini omanfyri greidliga eggja til, er at havna øllum krøvunum um at vera nakað serligt og at hava ta endaligu loysnina, krøvum, sum, meðan tey hava vundið røtur sínar um andans lív, hava havt størsta leiklutin, tá ið tað kemur til at køva trilvandi stig fram ímóti sameining og til at birta upp undir hatur og harðskap.
Hesa søguligu avbjóðing meta vit, at átrúnaðarligir leiðarar mugu taka upp, um átrúnaðarlig leiðsla skal hava nakra meining í tí heimssamfelagi, ið rísur upp úr øllum, tí hevur verið fyri í tjúgundu øld. Tað er eyðsæð, at alt fleiri fólk ásanna, at sannleikin, ið liggur undir øllum átrúnaði, í høvuðstættunum er hin sami. Henda fatan kemur ikki burtur úr nakrari viðtøku eftir átrúnaðarligt kjak, men er nakað, sum fólk kenna á sær, nú ið tey í alt størri mun sleppa at vera saman við øðrum og tískil eisini spakuliga fara at góðtaka, at mannaættin er sum ein. Burtur úr hurlivasanum av trúarssetningum, kirkjusiðum og lógum kyknar tann fatanin upp, at eins og tær ymisku tjóðirnar, tey ymisku fólkini og allar mentanirnar eru sum ein, so er andslív ein óavmarkaður veruleiki, sum øll sleppa eins væl framat. Skal henda sannkenning, sum sveimar víða og enn er trilvandi, sleppa at fáa fast snið og - so tað munar - gera sítt til at byggja ein friðarligan heim upp, mugu tey, sum stórar mannfjøldir framvegis venda sær ímóti til tess at verða beind á rætta leið, av heilum hjarta staðfesta hesa sannkenning.
Sanniliga er stórur munur á heimsins megintrúgvum, tá ið tað kemur til samfelagsfyriskipanir og ymiskar kirkjusiðir. Hugsa vit um, hvussu ein himmalsk opinbering fyri og onnur eftir í mong túsund ár hevur vent sær til skiftandi tørvin hjá einari siðmenning, ið alsamt tekur seg fram, fær hetta valla verið øðrvísi. Tað, sum vit ikki kunnu verja siðaliga, er, at mentanararvur, sum var ætlaður at ríka andslívið, er avbronglaður, so hann í staðin fyri hevur verið nýttur til at vekja fordómar og fremmandagerð. Høvuðsuppgávan hjá sálini fer altíð at vera at kanna veruleikan, at liva sambært teimum sannleikum, sum hon vissar seg um eru teir røttu, og at sýna teimum fólkum fulla virðing, ið royna at gera tað sama.
Onkur kundi kanska mælt ímóti hesum og sagt, at um allar tær stóru trúgvirnar skulu viðurkennast sum eins himmalskar frá upphavi, verður endin, at eggjað verður til - ella at tað í minsta lagi verður lættari hjá fjøld av fólki - at flyta úr einari trúgv yvir í aðra. Um hetta er satt ella ikki, hevur tað vissuliga lítið upp á seg, um vit seta tað upp ímóti tí, at tað nú endiliga fer at bera til hjá søguni at loyva teimum upp í part, sum ikki ivast í einum heimi, sum fer út um henda jarðarheim - og seta tað upp ímóti teirri ábyrgd, sum henda vitan hevur við sær. Allar tær stóru trúgvirnar kunnu føra fram munagóð og trúlig prógv fyri, hvussu væl er gingist teimum at ala siðaliga lyndið upp. Heldur ikki ber til hjá nøkrum at koma við tí, at tí læruni, sum er knýtt at einari serligari trúgv, hevur eydnast hvørki verri ella betur at skapa trongskygni og pátrúgv enn trúarsetningunum hjá teirri læruni, sum er knýtt at hvørjari sum helst aðrari trúgv. Í einum heimi, sum er um at falla inn í eina heild, er náttúrligt, at umskifti alla tíðina henda í mátanum, sum fólk svara aftur og verða sameind. Og leikluturin hjá stovnum, sama ger hvørjum, er sanniliga at meta um, hvussu henda menning kann fáast at virka soleiðis, at hon fremur semju. Trygdin fyri at úrslitið, tá ið saman um kemur, verður skilagott - andaliga, siðaliga og sosialt - liggur í, at tær fjøldirnar av jarðarbúgvum, sum ikki eru eftirspurdar, hava varandi álit á, at alheimurin ikki verður stýrdur av mannalyndi, men av einari hollari forsjón, sum ongantíð svíkur.
Samstundis sum tær forðingar, ið hava skilt fólkasløgini sundur, hvørva, síggja vit í okkara øld, hvussu tann múrur loysist upp, sum fólk fyrr mettu, at tað ongantíð fór at bera til at fara uppum, tí himmalska lívið og jarðarlívið í allar ævir fóru at vera skild sundur. Halgibøkurnar hjá øllum trúgvum hava allar dagar lært tann trúgvandi, at tá ið hann tænir øðrum, er tað ikki bert siðaliga skylda hansara, men samstundis sálarinnar egna leið at nærkast Gudi. Í dag gevur tann vaksandi samfelagsendurbyggingin hesi kendu læru nýtt flog. So hvørt sum aldagamla lyftið um ein heim, ið er eggjaður av rættvísisgrundregluni, fer at líkjast einum hugsandi máli, fer tørvurin hjá samfelagnum í alt størri mun at verða mettur sum hvør sín síða av somu søk, nevniliga av einum fullmentum andslívi.
Um trúarleiðsla skal vera før fyri at taka ímóti teirri avbjóðing, sum henda seinasta fatanin umboðar, tá má aftursvarið fyrst av øllum viðurkenna, at trúgv og vísundi eru tvær lívsneyðugar kunnleikaskipanir, sum hugans máttur grør burturúr. Hesar báðar kunnleikaskipanir eru alt annað enn í stríði hvør við aðra, tvørturímóti eru hesir báðir grundleggjandi hættir at hugsa og granska veruleikan uppá treytaðir hvør av øðrum, og nógv er komið burtur úr teimum sjáldsomu, men eydnusomu tíðarskeiðunum í søguni, tá ið náttúra teirra, ið stuðlar hvør aðra, er vorðin viðurkend, og tær hava verið førar fyri at virka saman. Innlitið og førleikin, sum vísindalig framstig fáa fram, mugu altíð leita sær vegleiðing hjá andaligum og siðaligum skyldum, skulu tey nýtast hóskiliga. Trúarsannføringar, sama ger hvussu høgt vit virðismeta tær, mugu við tí góða og takksamar geva seg undir uttanveltaðar vísindaligar royndir.
At enda koma vit til eitt stríðsmál, sum vit nærkast heldur óttafull, tí tað nemur mest beinleiðis við samvitskuna. Millum allar tær mongu freistingarnar, heimurin býður, er ikki at undrast á, at tann roynslan, sum hevur ligið trúarleiðarum fremst í huga, er tann roynslan, sum freistar til at nýta vald í trúarmálum. Ongum, sum hevur nýtt drúgv ár til inniliga at hugsa um og granska halgiskriftirnar hjá onkrari av teimum stóru trúgvunum, tørvar gjøllari at verða mintur á, hvussu mangan tann grundreglan verður endurtikin, sum sigur frá, hvussu lættliga vald er ført fyri at spilla - og tað spilla uppaftur meiri, so hvørt sum hetta vald økist. Eingin ivi er um, at teir ófráboðaðu sigrarnir, sum ótaldir prestar upp ígjøgnum øldirnar á henda hátt hava vunnið, eru ein av høvuðskeldunum til skapandi máttin hjá trúarskipanum, og at teir eiga ein av ovastu heiðurssessunum. Somuleiðis hevur kortini tað, at aðrir trúarleiðarar eru farnir í snaruna av verðsligum valdi og framíhjárættindum, alið fram væl taðað gróðrarlendi til kenslukulda, mutur og vónloysi hjá øllum teimum, sum geva hesum gætur. Tað, sum hetta hevur við sær, tá ið tað kemur til førleikan hjá trúarleiðslu at røkja sosialu ábyrgd sína í hesum tíðarskeiði í søguni, er ikki neyðugt at lýsa út í æsir.
Av tí at tað snýr seg um at bøta um lyndið og um at fáa samljóð í viðurskifti, hevur trúgv upp ígjøgnum søguna havt leiklutin sum grundkeldan, tá ið vit skulu leita eftir meiningini við tilveruni. Hvørt tíðarskeið hevur hon alið fram tað góða, funnist at tí skeiva og rætt fram eina sjón av møguleikum, sum enn liggja á láni, soleiðis, at øll, sum hava viljað, eru sloppin at síggja. Burtur úr ráðum hennara hevur skilasálin fingið stimbur til at vinna á teimum mørkum, sum heimurin noyðir upp á okkum, og til at fullgera seg sjálva. Sum navnið bendir á, so hevur trúgv verið høvuðsmátturin, ið hevur knýtt ymisk fólkasløg saman í enn størri og meiri víðfevnd samfeløg. Tað hevur havt við sær, at tey eru sloppin til orða við tí, sum hvør sær er førur fyri at útinna, nú ið tey á henda hátt verða givin leys. Stóri fyrimunurin við nútíðini eru útlitini fyri, at tað fer at bera til hjá allari mannaættini at síggja hesa siðmennandi gongd sum eitt einstakt fyribrigdi, sum ferð eftir ferð endurtekur seg, tá ið okkara heimur møtir Guds heimi.
Eggjað av hesum framtíðarútliti hevur Bahá'i-samfelagið verið ágrýtið, tá ið tað alt frá upphavi tess hevur roynt at birt upp undir sínámillum trúarvirksemi. Umframt virðismettar felagsskapir, sum hetta virksemið hevur við sær, sær Bahá'i - í strevinum eftir at fáa ymiskar trúgvir at nærkast meiri - at svarað verður upp á himmalska ynskið eftir einari mannaætt, sum fullmennist undir einum. Limirnir í okkara bólki fara at halda fram við at veita so hollan stuðul, sum vit fáa. Men tað er skylda okkara mótvegis teimum, sum vit stríðast saman við fyri hesi søk, týðiliga at siga frá, at vit eru fullvís í, at skal sínámillum átrúnaðarlig tala gera veruligan mun, tá ið tað kemur til at lekja tað ringa, ið bagir vónleysu mannaættini, má henda tala - ærliga og uttan at víkja uppaftur meiri undan - orða tað, sum meginsamleikin, ið kveikti lív í rørsluna, hevur við sær: at Gud er ein, og at - oman fyri alt tað, ið víkur frá í mentanarligum máliskum og í mannatulking - er trúgvin somuleiðis ein.
Hvønn dag, sum fer, økist vandin fyri, at eldarnir, sum kykna upp úr trúarfordómum, fara at festa í heimsfevnandi stóreld, hvørs avleiðingar vit illa duga at hugsa okkum. Sovorðnum vanda er fólkavald stjórn ikki før fyri at vinna á, fær hon ongan stuðul. Eiheldur skulu vit villa okkum burtur í tí, at áheitanir um felags tolsemi einsamalt hevur nakra vón um at køva fíggindaskap, sum sigur seg hava himmalska góðkenning. Kreppan heitir á trúarleiðslu um at leggja tað farna afturum og taka sær nýggjar partar fyri og gera tað eins avgjørt, sum tey gjørdu tað, ið vístu samfelagnum nýggjar leiðir at ganga, tá ið eins tærandi rasu-, kyns- og tjóðarfordómar skuldu handfarast. Tænir tað mannaættini væl, er rætt at nýta ávirkan í samvitskumálum. Við hetta størsta vegamót í søgu siðmenningarinnar, fær kravið um tílíka vælgerð ikki verið týðiligari. "Góð mannakor, friður og trygd manna millum, fáast ikki," leggur Bahá'u'lláh áherðslu á, "uttan at og fyrr enn mannaættin er væl og virðiliga samanrunnin."
Alheims rættvísishúsið


text:
10,6% av føroyingum í fátækraváða í 2015
At verða í fátækraváða (á enskum nevnt “at-risk-of-poverty”) er at hava eina so mikið lága inntøku, at hon er undir 60% av mið-javnvirðisinntøkuni (medianini) fyri allar borgarar í landinum. Sí meira her um hvussu javnvirðisinntøkan er roknað, og um hvat fátækraváði er.
Gott 5.000 føroyingar høvdu í 2015 eina javnvirðisinntøku, ið var so lág, at tey vóru í fátækraváða. Hetta svarar til 10,6% av øllum. Fyrsta uppgerðarár 2009 var parturin 8,8%. Parturin er vaksin síðan 2010. Tó eitt lítið fall á 0,2 prosent stig frá 2014 til 2015.
Fyrsta árið hetta mát varð gjørt fyri Føroyar í 2009, var prosentparturin í Føroyum tann lægsti í Norðurlondum, men í 2015 er Ísland tað norðurlandið, har fækst liva í fátækraváða, 9,6%, og Føroyar hava næstlægsta partin av fólkinum í fátækraváða. Svøríki og Danmark eru tey Norðurlond við flest borgarum í fátækraváða – ávikavist 14,5% og 12,2%. Tað er í Norðurlondum, at fækst liva í fátækraváða (Kelda: Eurostat).
Markið fyri fátækraváða í 2015
Í Føroyum var markið fyri, nær ein persónur var í fátækraváða í 2015, roknað til 133.401 kr. í javnvirðisinntøku. Hetta svarar til tøku inntøkuna, sum ein stakur persónur skuldi hava, fyri ikki at fella undir markið fyri fátækraváða. Eru fleiri persónar í húskinum, broytast mørkini fyri, nær persónarnir í húskinum eru í fátækraváða – sí hvussu roknað verður her.
Inntøkugloppið
Eitt mát at lýsa tey, sum liggja undir markinum fyri fátækraváða, er sonevnda inntøkugloppið (Poverty Gap).
Tað er gloppið frá markinum fyri fátækraváða niður til miðinntøkuna hjá øllum teimum, sum liggja undir fátækramarkinum. Jú størri hetta gloppið er, jú fleiri liggja langt undir markinum fyri fátækraváða.
Í Føroyum var inntøkugloppið 12,7% í 2015. Tað vil siga, at miðinntøkan hjá borgarum í fátækraváða lá 12,7% undir fátækramarkinum.
Samanborið við grannalondini, sum liggja um 20%, var inntøkugloppið nógv minst í Føroyum. Við øðrum orðum: tey, sum vóru undir fátækramarkinum í 2015, lógu væl tættari uppi undir markinum enn í hinum Norðurlondunum, eins og undanfarin ár (Kelda: Eurostat).


text:
Apr 19, 2017
Marokko 7-17 apríl 2017 (2)
RIAD
Tvær ferðir á ferðini búðu vit í RIAD. Tað er ein serligur byggistílur, úti sæst einki til nakað, bara ein keðiligur múrur, men tá ið tú so kemur inn, so er ein oasa innanfyri. Ein garður í miðjuni, trø og vatnbrunnur og flísalagt ella mosaikklagt gólv. Og, síðani kømur á einari ella tveimum hæddum rundan um henda garðin, og ein balkonggong er uttan fyri kømrini. Bæði í Fez og í Marrakesh búðu vit soleiðis. Hetta er ein gamal byggiháttur, í slíkum húsi húsaðist ofta eitt harem. Ì Marrakesh var húsaverturin ein fronsk dama. Hon hevði búð í Marrakesh í átta ár. Hon hevði tvær Riadir, hvør yvir av aðrari í eini smalari gøtu.
Tað var frálíka kølið at koma inn úr 30 stigum á gøtuni.
SOUK. Handilsøkið við nógvum smáum búðum og verkstøðum eitur SOUK, og vit gingu nógv og válaðu har bæði í Fez og í Marrakesh. Nógv sokallað fólkalív at eygleiða. Slaktaravørur og kakur høvdu nokk ikki klárað heilsufrøðiligu. Sera trongar gøtur, og nógvar av búðunum vóru verkstøð samstundis. Serstakliga klæðir, djellaba, leðurvørur og útskornir trælutir.
Seljararnir vóru rættiliga ágangandi, prutting var alneyðug og væntað. Mads royndi seg við einum formli: Tú bjóðar fjórðingin av tí, hann krevur, so endar tú kanska á hálvum prísi. Eg royndi tann taktikkin, men tað riggaði ikki so væl, so eg rýmdi úr búðini, men hvat hann kom rennandi eftir mær, tók í armin á mær, togaði í meg, hetta var so ógvisligt, at ein annar sølumaður, sum sat har talaði at.
Tvær ferðir á ferðini búðu vit í RIAD. Tað er ein serligur byggistílur, úti sæst einki til nakað, bara ein keðiligur múrur, men tá ið tú so kemur inn, so er ein oasa innanfyri. Ein garður í miðjuni, trø og vatnbrunnur og flísalagt ella mosaikklagt gólv. Og, síðani kømur á einari ella tveimum hæddum rundan um henda garðin, og ein balkonggong er uttan fyri kømrini. Bæði í Fez og í Marrakesh búðu vit soleiðis. Hetta er ein gamal byggiháttur, í slíkum húsi húsaðist ofta eitt harem. Ì Marrakesh var húsaverturin ein fronsk dama. Hon hevði búð í Marrakesh í átta ár. Hon hevði tvær Riadir, hvør yvir av aðrari í eini smalari gøtu.
Tað var frálíka kølið at koma inn úr 30 stigum á gøtuni.
SOUK. Handilsøkið við nógvum smáum búðum og verkstøðum eitur SOUK, og vit gingu nógv og válaðu har bæði í Fez og í Marrakesh. Nógv sokallað fólkalív at eygleiða. Slaktaravørur og kakur høvdu nokk ikki klárað heilsufrøðiligu. Sera trongar gøtur, og nógvar av búðunum vóru verkstøð samstundis. Serstakliga klæðir, djellaba, leðurvørur og útskornir trælutir.
Seljararnir vóru rættiliga ágangandi, prutting var alneyðug og væntað. Mads royndi seg við einum formli: Tú bjóðar fjórðingin av tí, hann krevur, so endar tú kanska á hálvum prísi. Eg royndi tann taktikkin, men tað riggaði ikki so væl, so eg rýmdi úr búðini, men hvat hann kom rennandi eftir mær, tók í armin á mær, togaði í meg, hetta var so ógvisligt, at ein annar sølumaður, sum sat har talaði at.
Skrivað hevur Bergljót klokkan 18:27
Subscribe to: Post Comments (Atom)


text:
Eftir ætlan skulid HM-liðið, undantikið Pál, verið farið úr Føroyum fríggjamorgunin 12. juli, ávegs til venjingarlegu í Canet en Roussillon. Hetta er sama staðið, ið EJM-liðið var á venjingarlegu innan EJM.
Sum kunnugt liggur øll flogferðslan lamin, men vónandi kemur gongd á seinnapartin, soleiðis at vit kunna fáa liðið fram leygardagin 13. juni. Allir luttakararnir fáa beinleiðis kunning um støðuna.
Liðið, ið fer til Canet er Kristian Martin Joensen, venjari og ferðaleiðari. Svimjararnir eru úr Ægir: Birita Debes og úr HS: Poula Ø. Mohr og Bartal H. Hestoy. Í Canet venur liðið saman við íslenska landsliðnum undir leiðslu av Jacky J Pellerin. Liðið fer til Barcelona tann 24. juli.
Sum tit síggja á myndini omanfyri, so skínur solin í Canet!


text:
Í gjár leygardagin kom eldur í siloina á Brennistøðini á Hjalla. Orsøkin var, at eitthvørt eldfimt var komið í kvørnina, sum mest knúsar timbur, áðrenn tað verður blandað við øðrum ruski í siloini, haðan ruskið verður grabbað inn í ovnin.
Skaðin er umfatandi, serliga er tað elektriski parturin á krananum, sum hevur fingið stóran skaða. Tað fer at taka um 14 dagar at gera eina fyribils umvæling, so Brennistøðin aftur kann taka ímóti ruski.
Tað var sera óheppið, at skaðin hendi beint nú, tí herfyri er ein umbygging farin fram, sum tók tvær vikur, og allar goymslur eru tí á tremur.
Leiðslan á Brennistøðini á Hjalla hevur gjørt eina avtalu við IRF, sum tekur ímóti øllum húsarhaldsruskinum. Tað vil siga, at húsarhaldsruskið verður heintað sum vanligt.
Men siloin verður stongd og endurnýtslan verður eisini stongd, t.v.s. at hesar tvær vikurnar ber heldur ikki til at koma við privatum ruski.
Er átroðkandi at sleppa av við rusk ber til at venda sær til Brennistøðina, sum metir um tað í hvørjum einstøkum føri. Hetta er serliga ætlað til matvøruhandlar o.a.t. Telefonnummarið er 302040.


text:
Veðurlíkindini eru tey bestu, nú tann 13. Summarfestivalurin byrjar í dag. Fyrireikararnir vænta eisini sera nógv fólk.
Eitt tað størsta poppnavnið í heimssøguni trínur á pallin í Vágsbøi klokkan 22. Áhugin fyri konsertini hjá Cliff Richard og Summarfestivalinum er sum heild er sera stórur. Summarfestivalurin heitir tí á fólk um at fáa sær armband í góðari tíð, við tað langar bíðirøðir helst vera við inngongdina í kvøld. Armbond fáast í Telebúðini í Klaksvík, Norðoya Sparikassa í Klaksvík, Effo í Leirvík og á Torginum í SMS í Havn.
Heitt verður eisini á fólk um at koma í góðari tíð á festivalin í kvøld, tí roknast kann við, at tað verða bíðirøðir við inngongdina sum kvøldið líður. Konsertin við Cliff Richard byrjar stundisliga kl 22:00, og tá skulu teir mongu festivalgestirnir hava fingið armbond og verða slopnir inn.


text:
Við LÁGPRÍS ferðaseðlum kanst tú hava eitt stykki av viðføri við ókeypis, sum vigar upp til 23 kg. Harumframt kanst tú hava eitt hondviðføri (í mesta lagi 8 kg) við ókeypis.
Við einum SVEIM ella SVEIM+ ferðaseðli kanst tú hava tvey stykkir av viðføri við ókeypis, sum viga upp til 23 kg hvørt, umframt hondviðføri.
Viðførisreglur:
Yvirvekt:
Innskrivað viðføri verður pakkað soleiðis
Vit mæla til, at alt viðføri er skilliga frámerkt við navni og telefonummari hjá tí ferðandi. Viðføri skal verða pakkað soleiðis, at tað tolir vanliga viðførisviðferð. Tað merkir, at viðførið skal bæði tola at bera við annað viðføri á viðførisbandinum og verða lastað í og úr flogfarinum.
Ferðandi hava sjálvi ábyrgd av at pakka innskrivaða viðføri sítt soleiðis, at innihaldið ikki fær skaða. Sambært Montrealsamtyktini ábyrgdast ferðandi fyri skaða, sum flogfelagið hevur elvt til, um viðførið er skilaleyst pakkað, t.d. um ein fløska við løgi brotnar og skaðar annað viðføri.
Handviðføri
Mát í mesta lagi: (55x40x25cm). Vekt: 8 kg + teldutaska
Er nøgdin av handviðføri ov stór í mun til kapasitetin umborð, tilskila vit okkum rætt til at seta nakað av viðførinum í lastina á flogfarinum. Eyka viðføri ella ov stórt handviðføri kann verða tikið frá teimum ferðandi, tá ið skrivað verður inn. Tað verður vigað, merkt við ferðamálinum hjá tí ferðandi og lagt í lastina saman við restini av viðførinum.
GG: Hav altíð heilivág í handviðførinum, so tú ikki manglar hann, skuldi viðførið verið seinkað.
Inn-kekkað viðføri
Vit taka ikki móti viðføri, ið vigar oman fyri 32 kg/stk. Vektmarkið er ikki galdandi fyri elektriskar koyristólar og ávíst annað viðføri, ið ikki ber til at taka sundur. Til dømis kavaraútgerð, stór ljóðføri ella livandi dýr í lastini.
Viðføri, sum ikki verður góðtikið
Tað er skylda hjá tí ferðandi at syrgja fyri, at viðførið ikki inniheldur nakað, sum kann seta flogfar, persónar ella góðs umborð á flogfarinum í vanda ella elva til skaða. Tað kann vera m.a. tað, sum er nevnt sum vandamikið góðs í altjóðareglunum hjá Mere om forbudte genstande på Trafikstyrelsens hjemmeside.
LEGG TIL MERKIS: Ferðandi hava ábyrgd av, at viðførið er skilagott pakkað og ikki hevur bannaðar lutir.
Lithium-batterí
Atlantic Airways fylgir leiðreglunum hjá IATA um flutning av lithiumbattaríum. Les meira um reglurnar her.
Legg tó til merkis, at tað av trygdarávum ikki er loyvt at hava við sær Personal Movement Devices (PMD) við lithiumbattaríum (t.d. hoverboard, solowheels, segway o.s.fr.). Alt slíkt verður sent sum frakt.
Ikki er loyvt at nýta elektroniskar sigarettir í flogførunum hjá Atlantic Airways. Tær skulu verða verandi í handviðførinum á ferðini. Sama er galdandi fyri elektroniskar pípur og sigarir.
Innkekkað viðføri
Vit mæla til, at niðanfyri nevndu lutir ikki verða tiknir við í innskrivað viðføri, av tí at vit hava avmarkaða endurgjaldsábyrgd, um so er, at innskrivað viðføri verður skatt ella mist:
- Virðislutir sum: pengar, prýði/gimsteinar, telda/útgerð, telduspælútgerð, myndatól/videotól og fartelefon
Viðbreknir lutir
- Glas og/ella fløskur
- Matur, sum ikki heldur sær
- Brillur/sólbrillur
- Lyklar
- Arbeiðsskjøl
- Samleikaskjøl
- Heilivágur og medisinskar váttanir
Barnavognur/klappvognur verður innskrivaður sum vanligt
Ferðast tú við barni kanst tú hava barnavogn/klappvogn við sum innskrivað viðføri, uttan at tað kostar nakað.
Ber til at skifta vognin í tveir partar, eigur tað altíð at verða gjørt. Pakka hvønn partin í plastposa ella aðra verju. Vit hava serligar plastposar á skrivstovuni hjá Atlantic Airways á flogvøllinum fyri 25 kr/stk. Legg til merkis, at bert barnavognurin/klappvognurin skal verða pakkaður í plastposarnar.
Bilstólur til pinkubørn (0-2 ár)
Vilt tú hava bilstól við umborð, skalt tú bíleggja barnaferðaseðil til pinkubarn títt og tískil rinda sama prís sum fyri 2-11 ára gomul børn. Bilstólurin kann annaðhvørt vera fram- ella afturvendur og verður spentur fastur í setrið við síðuna av tínum. Tá ið tú bíleggur setur til bilstól, skalt tú seta teg í samband við kundatænastuna +298 341000
Innskrivaður bilstólur er ókeypis.
Súkkla
Bestu ráðini eru at pakka súkkluna í súkklutasku ella –kuffert. Eingin skráseting er kravd frammanundan! Ferðast tú uttan súkklutasku, skalt tú snara róðrinum eitt fjórðingsumfar, skrúva pedalurnar av og lat luftina úr dekkunum. Súkklan verður roknað sum eitt stykki av viðføri.
El-súkklur verða mettar sum vandamikið góðs og eru ikki loyvdar at hava við.
Kavaraútgerð
Kavaraútgerð kann fevna um trýstfløsku (tóm), eitt sett við regulatori og octopussi, ein vest, eina kavaragrímu, fitjar, eitt snorkul umframt lykt (lykt og battarí skulu vera sundurskild).
Kavaútgerðin verður roknað sum eitt stykki av viðføri.
Fiskiútgerð
Tráður skulu í rør úr slagføstum tilfari. Fiskiútgerð verður roknað sum eitt stykki av viðføri.
Golftaska
Í golftaskuni kunnu í mesta lagi vera 14 golfkylvur, 12 golfbóltar og einir golfskógvar. Golftaskan verður roknað sum eitt stykki av viðføri.
Ljóðføri
Ljóðføri kunnu havast við í kabinuna, um mátini á ljóðførinum ikki fara upp um mátini fyri handviðføri (55 x 40 x 23 cm) og í mesta lagi 8 kg.
Vilt tú hava ljóðføri við í kabinuna, sum er størri enn hesi mát (max. 140x46x30cm), skalt tú seta teg í samband við kundatænastu okkara. Tú mást bíleggja tín egna ferðaseðil og eitt eyka setur til ljóðførið fyri galdandi ferðaseðlaprís samstundis.
Um tú skrivar ljóðførið inn, skal tað vera í hørðum húsa, og verður tað roknað sum eitt stykki av viðføri.
Málningar og onnur list
Málningar, sum ikki eru størri enn mest loyvdu mát (55 x 40 x 25), kunnu verða tikin í kabinuna. Størri málningar mugu verða væl innpakkaðir, tí teir skulu í lastina. Viðførið kemur á bandið í komuhøllini. Málningar, sum skulu í lastina, verða roknaðir sum eitt stykki av viðføri.
Koyristólur
Hjá Atlantic Airways verða koyristólar altíð fluttir uttan kostnað. Til tess at tryggja at tú fært ta hjálp, tær tørvar, heita vit á teg at skráseta koyristólin, tá ið tú bíleggur, í seinasta lagi 48 tímar fyri fráferð. Fleiri upplýsingar um ferðing við nedsat førlighed findes her
Livandi dýr (bara innan fyri Schengen)
Atlantic Airways góðtekur livandi dýr (bara hund og kettu) at verða flutt í lastini ella kabinuni eftir heilt serligum treytum. Ferðandi við dýrum skulu kekka inn í minsta lagi 1 tíma fyri fráferð.
Atlantic Airways hevur ikki ábyrgd av, at dýr hava øll neyðug ferðaskjøl, so sum innanríkis- og uttanríkisloyvi, heilsuváttan ella onnur neyðug ferðaskjøl í sambandi við, at dýrið fer til ella ferðast gjøgnum eitthvørt annað land. Álagt er teimum ferðandi at gjalda eina og hvørja bót ella allan eykakostnað, sum flogfelagið fær í sambandi við, at dýr eru við á ferðini.
Atlantic Airways mælir øllum ferðandi, sum skulu ferðast við hundi/kettu, at seta seg í samband við djóralækna fyri at tryggja sær, at dýrið klárar eina flogferð. Atlantic Airways hevur hvørki djóralækna í teimum ymsu floghavnunum ella við á ferðini.
Ferðandi, sum ferðast við dýrum, skulu fylla út hetta oyðublaðið HER. Tað skal latast kekk-inn, tá ið tú fert avstað.
Non-Schengen: livandi dýr til Stórabretlands verða send sum frakt.
Djóraflutningur í kabinuni
Smærri kelidjór (hundur og ketta) kunnu vera í kabinuni eftir serligum treytum. Dýr, sum kunnu vera í lastini, fáa ikki góðkenning at vera í kabinuni. Kabinan er avmarkað til tvey dýr fyri hvørja flogfráferð. Tí er neyðugt at boða okkum frá, um tú ætlar at ferðast við dýrum í kabinuni.
Tvey dýr kunnu verða send í sama búri, um dýrini frammanundan kenna hvørt annað væl. Dýrið skal verða fraktað í IATA-góðkendum búri. Mesta vekt fyri búr og dýr er 8 kilo við hesum mátum sum mest loyvdu 43x31x20 cm.
Vit mæla til eina sokallaða “sherpatasku”, sum er fleksibul í stødd. Ytru mát á slíkari tasku kunnu vera størri enn støddin á búrinum, um hon kann stúvast saman til at vera innan fyri mest loyvdu mát, samstundis sum dýrið hevur nøktandi pláss í búrinum. Sherpataskur eru at keypa í fleiri djórahandlum.
Djór, sum skulu við í kabinuna, verða roknað sum eitt stykki av handviðføri.
GG! Tað kostar DKK 199 fyri hvørt djór, sum skal við í kabinuna.
Djóraflutningur í lastini
Hetta slagið av flutningi er avmarkað til 2 dýr fyri hvørja flogfráferð. Tvey dýr kunnu vera í sama búri, um dýrini frammanundan kenna hvørt annað væl. Mesta vekt er 14 kg pr. dýr, um tey verða send í sama búri. Um tey ikki lúka hesi krøv, skulu dýrini verða flutt í hvør sínum búri. Dýr (hundur og ketta), sum verða flutt í lastini, skulu vera minst 8 vikur.
GG! Dýrið skal vera í búrinum frá kekk-inn, til tað verður heintað í komufloghavnini.
Búr til dýr í last: Tú skalt sjálvur syrgja fyri einum IATA-góðkendum flutningsbúri til kelidjórið. Stálbúr er ikki loyvt. Búrið skal vera úr haldgóðum tilfari umframt at vera vatntætt og reint. Búrið skal vera so stórt, at dýrið fær staðið uppi, vent sær á og ligið í natúrligari støðu. Vit mæla tí ferðandi at tryggja hurðina á búrinum við plastikkstripsi, fyri kekk-inn og somuleiðis kanna, at búrið ikki er skatt. Búr, sum hava skaða, verða burturvíst, tá ið kekkað verður inn.
Mestu mát á búrinum eru 150x70x70 cm (LxBxH). Vektmarkið á 32 kilo er ikki galdandi, tá ið dýr verða flutt í lastini. Fartelefonnummar eigarans skal standa á búrinum á stað, sum til eina og hvørja tíð er sjónligt.
EINGI HJÓL. Um búrið hevur hjól, skulu tey verða tikin av ella klistrað føst, soleiðis at búrið ikki rullar aftur og fram.
Djór, sum skulu í lastarúmið, verða roknað sum eitt stykki av viðføri.
Skíðir
Skíðútgerðin skal verða væl innpakkað. Skíðútgerð verður roknað sum eitt stykki av viðføri.
Surfboard/kiteboard
Kiteboard við segli og aðrari útgerð skal verða pakkað niður í tasku. Hvør taska verður roknað sum eitt stykki av viðføri.
Vatnskíð
Einar standardskíðir, einar slalomvatnskíðir ella eitt wakeboard kunnu vera í hvørjari skíðtasku. Útgerðin verður roknað sum eitt stykki av viðføri.
Windsurfing/hangglider
Eitt windsurfingbretti, eitt segl og ein bummur skulu verða pakkað í eina tasku. Útgerðin verður roknað sum eitt stykki av viðføri.
Vápn
Skotvápn skulu verða skrivað inn. Galdandi siðvenja er, at ferðandi skulu boða innskrivingarfólki í floghavnini frá, at tey vilja skriva vápn inn sum viðføri. Ferðast tú við vápni og lóðri, skalt tú altíð upplýsa:
- At tú hevur galdandi vápnaloyvi
- At vápnið ikki er løtt
- At vápnið, um tað ber til, er tikið sundur, og hvør staklutur pakkaður fyri seg í taskur, sum tú skrivar inn
- Lóður verður mett sum vandamikið góðs og skal verða goymt í upprunapakningi, sum verjir móti hørðum stoyti
- Lóðrið skal verða pakkað saman við tí týðandi partinum av vápninum ella fyri seg í eini tasku, sum tú skrivar inn. (Tú kanst í mesta lagi hava 5 kg av lóðri við tær)


text:
Tað sama sum seinast Um tú áður hevur bílagt, kanst tú endurnýta tína gomlu bílegging. Rita inn, trýst á Bíleggingar og so á endurnýt
Matpakkar kunnu bíleggjast til ein ávísan dag ella afturvendandi til fastar dagar. Um bílagt verður áðrenn kl. 7.30, verður matpakkin veittur sama dag
Veitingartíð upp til
3 tíma(r)
Veitingartíð upp til
3 tíma(r)
við 4 breyðskivum - rullupylsa, ostur og skinka, livradeiggj og figuviðskeri
við grønmetispinnum, breyði og dippi
við grønmetispinnum, breyði og dippi
Veitingartíð upp til
3 tíma(r)
Pulled pork, hakkubúffur og høsnarungasalat
Egg og rækjur / Roastbeef við remulátu
Skinka við italskumsalati / Egg og rækjur
Roastbeef við remulátu / Skinka við italskumsalati
Egg og rækjur / Skinka við italskumsalati / Roastbeef við remulátu
Veitingartíð upp til
3 tíma(r)
Veitingartíð upp til
3 tíma(r)
við fiskaflaki og eggi og rækjum
Veitingartíð upp til
3 tíma(r)
Gularót og augurka við dippi


text:
Orð og lag:
Blátt Gras
Eg vakni upp við kaldan dreym – ein floyta vakir meg.
Eg hyggi gjøgnum vindeygað, men einki síggi eg,
tí har er tómt nú, og eg veit væl hví.
Ja, har er tómt nú, og eg veit væl hví.
Tokið tað er farið – tað koyrir bert ein veg.
Tokið koyrir undan, og her standi eg.
Uppaftur eg hoyri floyt, langt burtur frá tað er,
ljóðið er frá tokinum, sum hevur staðið her,
men tað er vekk nú, og tað koyrir við ferð.
Tokið er vekk nú, tokið koyrir við ferð.
Tokið hevur staðið her í yvir 100 ár.
Eg minnist, at á skeltinum har stóð: „verið klár”.
Og eg var klárur, men bara ikki í dag.
Ja, eg var klárur, men nú fór tokið avstað.
Eg leypi upp á føtur og renni út í tún,
Enn stendur tokið og enn er tað rúm.
Og nú eg varnist, at alt ein dreymur bert var.
Ja, eg varnist, at tokið bíðar eftir mær.
Tokið stendur enn – eg fái djúpan frið.
Tokið startar nú og eg farið við.
Orð og lag:
Blátt Gras
I’m on my way to Heaven.
I’m on my way to the Lord.
There to see His mighty glory.
I’m on the way to Heavens shore.
I’m gonna see all the beauty.
I’m gonna see the streets of gold,
and there will be a great party,
let this journey now unfold.
I’m on my way to Heaven.
I’m on my way to the Lord.
There to see His mighty glory.
I’m on the way to Heavens shore.
I’m gonna sing with the angels,
we’re gonna sing at the throne.
We’re gonna sing to our saviour,
oh my Lord, I’m coming home.
Orð og lag:
Blátt Gras
Ein kvinna í neyð – tí hon varð tikin.
Ein syndari, hvørs framtíð var tóm.
Fólk vildu steina, nú kvinnan varð rikin
og tveitt fyri Jesusar dóm.
Jesus Hann svarar: „Tann, sum ei syndar,
fyrstur skal kasta ein stein.”
Tá rýmdu teir allir og eftir stóð kvinnan.
„Eg dømi ei, tú synda ei meir.”
Men hóast Hans Kærleika og umsorgan sá,
So píndi eg kroppin, og kross hongdi á.
Ja, um megin var stór og kraftin var mikil,
so læt Hann sítt lív fyri meg.
Ein maður í neyð – tollari var hann.
Ein syndari, ið stjól til sín sjálvs.
Hann kleiv upp í træ at síggja tann mannin,
sum gekk um og bert gjørdi væl.
Jesus hann sigur „kom niður úr trænum,
eg gista skal hjá tær í nátt.”
Ein umbroyttur maður – Sakeus var glaður,
tí Jesus var komin á gátt.
Orð og lag:
Blátt Gras
Verðin dregur meg til sín,
lokkar og lumpar meg at sær.
Spennandi og hon er fín,
nú hon opnar fyri mær.
Men ikki alt sum eygað fær at sjá,
ikki alt sum er at fá.
Er eydnan her í hesi verð,
nei eydnan hon er ikki her.
Um eg lati standa til,
hugur mín meg leiða skal.
Endi eg har verðin vil,
tað fer ei at ganga væl.
Endurnýggja huga mín,
Harri mín eg biði teg.
Umskapa tú vilja mín,
so eg gangi rættan veg.
Tí eg vil royna vilja Guðs hvønn dag,
eg vil leggja meg á knæ.
Eydnan hin sanna hon er her,
tá bønin upp til Himmals fer.
VIDEO
Orð og lag:
Blátt Gras
Lat meg liva tá stormarnir ýla.
Lat meg liva tá sólin sær.
Lat meg liva um fjøllini dvína.
Lat meg liva tá lívið lær.
Tí eg livi tá tú ert hjá mær,
í ljósi av kærleikanum.
Eg livi og sálin styrki fær
eina, eina hjá tær.
Lat meg enn eina ferð sita
Og hvíla meg við barmin tín.
Lat meg kenna tín hita,
lat meg vita, at tú ert mín.
Lívið er okkara gáva.
Lívið er títt og mítt.
Vit liva hóast vit snáva,
tí at vit byggja nýtt.
Ja, lat okkum tí standa saman
Og elska hvønn annan í dag.
Henda gáva er dýrabar,
lat meg liva við tær.
VIDEO
Orð og lag:
Blátt Gras
Í Róm í fangahúsi situr hann.
Ein órættur, sum lagnan honum vann,
men hóast tað so hevur hann tað gott,
tí at Guð sjálvur gevur honum mátt.
Niðurlag: Hann sigur: Gleðið tykkum,
gleðið tykkum
altíð í Harranum.
Stúrið ei, men søkið Harran Guð,
takkið og ákallið hans navn.
Í fangahúsi myrkt og dapurt er.
Har situr Paulus, tí hann krossin ber.
Í leinkjum so hann ikki rýma skal,
tað pínir, men hans andi trívist væl.
Hann hevur sagt um Harran Jesus Krist,
Hann er uppstaðin – hetta veit hann vist.
Hann glaður er í hjarta og í sál,
at koma „Heim” tað er hans hægsta mál.
Hann skrivar: Kristi krossur ber øll sár,
varðveitir hugsanir og hjørtu vár.
Og Harrans friður ber upp um alt vit,
tí Jesus livir, hetta vita tit.
VIDEO


text:
Í januar í fjør keypti Fiskaaling útróðrarbátin Norðhavið, ið varð uppkallaður eftir Andriasi Reinert, sum í mong ár var stjóri í felagnum.
Eftir í fleiri ár at hava havt ein lítlan glastrevjabát, nevndur Írland, keypti Fiskaaling við ársbyrjan í fjør útróðrarbátin, Norðhavið, ið er munandi størri enn gamli báturin. Nýkeypti báturin fekk navnið, Andrias Reinert, sum var ein av slóðbrótarunum innan føroyska alivinnu og í mong ár var stjóri í felagnum.
Eftir keypið vórðu gjørdar ymsar smávegis broytingar á bátinum fyri at fáa hann meira arbeiðsligan í mun til tær uppgávur, sum Fiskaaling nýtir hann til, upplýsir Fiskaaling í leinki til skriv, sum er lagt út á heimasíðuni hjá almennu fyritøkini.
Í høvuðsheitum eru tað serliga tríggjar uppgávur, sum Fiskaaling brúkar granskingarfarið, Andrias Reinert, til. Tær eru lúsatrolingar, hydrografiskar kanningar og streymmátingar. Ein mátari er í bátinum, sum kann skráseta streymferð, meðan báturin siglir. Harafturat hevur Fiskaaling ávísar uppgávur at gera dýpdarmátingar í økjum, har mátingar ikki eru tøkar, soleiðis at neyvari botnkort kunnu gerast.
- Í grundini gera vit sama arbeiði umborð á Andriasi Reinert, sum vit gjørdu í hinum bátinum. Størsti fyrimunurin við keypi av einum størri báti er, at hann er meira sjógóður og tí ber til hjá okkum at arbeiða í minni góðum veðri, sigur Øystein Patursson, granskari á Fiskaaling.
Øll greinin á heimsíðuni hjá Fiskaaling kann lesast HER


text:
BankNordik hevði eitt úrslit á 101 milliónir krónur eftir skatt fyrra hálvár í ár. Tað upplýsir BankNordik í tíðindaskrivi í morgun. Hetta eru 4 milliónir krónur betri enn sama tíðarskeið í fjør.
Árni Ellefsen, stjóri í BankNordik, sigur seg vera væl nøgdan við úrslitið fyri fyrra hálvár, og tey vænta eitt ársúrslit, ið verður eitt vet betri enn tað, sum samtakið hevði sett sær fyri í rakstrinum.
Útlánini í bankanum vóru 1,3 milliardi krónur minni samanlagt, tí danski parturin av bankanum var seldur, men hinvegin vóru innlánini góðar 100 milliónir krónur størri.
BankNordik væntar at hava selt øll síni partabrøv í íslendska Vørði í seinnu helvt av 2016, boðar bankin frá í tíðindaskrivinum.
Trygd, sum er partur av BankNordik-samtakinum, stóð seg somuleiðis betri fyrra hálvár 2016 og hevði eitt avlop á 11 milliónir krónur fyri skatt.


text:
Akkersskipanin er partur av semjuni, sum varð undirskrivað millum Føroya Lærarafelag og Fíggjarmálaráðið fyrr í ár. Í henni stendur, at akkerskipanin verður gjørd fyri at stuðla og vegleiða lærarum.
Tað er fyri at stuðla nýggjum lærarum, tá ið teir byrja sum nýútbúnir í fólkaskúlanum.
- Tað er skjótt, at nýútbúnir lærarar kenna seg einsamallar og sleptar upp á fjall, og nógvir av teimum trupulleikum, teir møta í starvinum at byrja við, kunnu teir fata sum persónligt niðurlag, men hetta er púra vanligt hjá lærarum, sum byrja; ein nýbyrjaður lærari kann gera mistøk og fara undir skeivar mannagongdir, bara tí at eingin er at siga honum og vegleiða hann, hvussu hann kann gera, sigur Herálvur Jacobsen, formaður í Føroya lærarafelag við Skúlablaðið.
Skipanin, sum verður sett í verk frá komandi skúlaári er, at hvør einasti nýútbúni lærari fær eitt kontaktfólk knýtt at sær; viðkomandi hevur til uppgávu at seta tann nýútbúna læraran inn í øll viðurskifti í skúlanum og at vera til hjálpar at vegleiða og kunna um alt, sum tann nýútbúni hevur tørv á.
Kontaktlærarin fær 40 tímar um árið fyri uppgávuna.


text:
IRF hevur fingið nýtt búmerki. Nýggja búmerkið lýsir høvuðsendamálið hjá IRF, ið er at halda umhvørvið reint. Robert Gutke av Eiði gjørdist vinnari, upplýsir IRF í tíðindaskrivi.
Á samkomu í Leirvík í gjár fyri øllum starvsfólkunum hjá IRF varð nýggja búmerkið og nýggi samleikin hjá IRF avdúkaður.
Tað var í fjør, at IRF skrivaði út kapping um at gera nýtt búmerki. Ynskiligt var at fáa eitt búmerki, sum á ein einfaldan hátt lýsir høvuðsendamálið hjá IRF, ið er at halda umhvørvið reint.
Við samleikaskiftinum ynskir IRF í framtíðini at spæla ein týðandi leiklut í arbeiðinum móti einum nýggjum og grønari ringbúskapi, har minni verður brent og meiri verður endurnýtt, umhvørvinum at frama. IRF fer sostatt framyvir at hava ein grønari profil, og hetta er eisini tað, ið sæst aftur í búmerkinum.
Robert Gutke úr Týsklandi, men búsitandi á Eiði, vann kappingina. Hann hevur fingið handað eina virðisløn á 20.000 krónur fyri vinnandi búmerkið og í dag fekk hann eisini eitt blómutyssi.
Robert sigur soleiðis um búmerkið:
"Íblásturin til skapið er sóljan, sum ímyndar føroyska umhvørvið, sum IRF ynskir at verja. Tey fimm bløðini standa fyri tey nógvu ymsu evnini, sum IRF endurnýtir.
Í miðjuni er ein ringur, sum umboðar ta støðugu roynd at endurnýta evni á ein burðardyggan hátt, aftur og aftur.
Valið av stavsniði skal geva eina nýmótans og organiska útsjónd, ið peikar ímóti nýggja samleikanum, sum IRF ynskir at skapa.
Litirnir ímynda náttúruna. Blátt fyri luft, gult fyri sól, brúnt fyri jørð, turkis fyri vatn og grønt fyri gras."


text:
Seinnapartin sunnudagin er árligi jólahugnin hjá Lions Club Tórshavn í Viðarlundini í Havn, og hesaferð fer allur ágóðin til eitt nýtt átak hjá Beranum
Sunnudagin, sum er fyrsti sunnudagur í advent, skipar Lions Club Tórshavn fyri jólahugna í Viðarlundini í Havn, sum verður seinnapartin frá klokkan 14 til 16.30. Hetta er tiltak, Lions Club hevur skipað fyri í áravís og sum fyri mong er byrjanin upp á jólastákanina.
Sum altíð, er endamálið fyrst og fremst at fáa til vega pengar til eitt vælgerðarendamál, og í ár fer allur ágóðin til Beran, sum fyrst í komandi ári ætlar at fáa í lag nakrar stuðulsbólkar fyri børn, ið hava sjúk foreldur.
Frammanundan hevur Berin í mong ár havt sorgarbólkar fyri børn, ið hava mist, men nú ætlanin er eisini at fáa hjálpt teimum børnum, ið hava sjúk foreldur, vil Lions Club Tórshavn gjarna rætta eina hjálpandi hond, so hetta nýggja átak skal so góða byrjan sum gjørligt.
Ljós og jólahugni
Hesa løtuna sunnudagin, sum er í hálvantriðaj tíma, ber til at hjálpa Lions at hjálpa, tí har fáast jóladekoratiónir og annað at pynta við, umframt at kakao, mandarinir, sunkist og annað gott er at fáa.
Ljós og jólahugni seta sín dám á løtuna, tí Viðarlundin á áin verða pyntað við ljósketum og øðrum. Eisini kemur Havnar Hornorkestur at spæla góðan jólatónleik, umframt at jólamenninir koma við onkrum góðum til bæði stór og serliga smá.
Sum sagt, fer allur ágóðin av tiltakinum til nýggju hjálparbólkarnar hjá Beranum, so umframt at njóta góðu løtuna og hugnan í Viðarlundini sunnudagin, ber til at lata eitt oyra til góða endamálið, Lions stuðlar hesaferð.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Føroya Tele hevur nú sett starvið sum marknaðarstjóra, ið hevur verið leyst, síðan Símun Skaalum Petersen gjørdist fíggjarstjóri í samtakinum.
Talan er um 40 ára gamla John Syderbø, sum útbúgvin cand.merc við sergrein innan marketing frá Aalborg Universitet í 2007.
John Syderbø hevur drúgvar royndir innan samskipan og leiðslu av stórum verkætlanum – bæði í Føroyum og Danmark. Harumframt hevur John royndir sum sølu- og marknaðarstjóri í BankNordik.
Sum marknaðar- og produktstjóri verður John partur av leiðslubólkinum hjá Føroya Tele.


text:
– Hvørja ferð eitt dráp hevur verið, verði eg kimaður niður av fólki við tilknyti til handilsvinnuna, um at sleppa at keypa ein hval. Eg sigi, eins og hinir grundaformenninir her, konsekvent nei, hóast eg uttan nakað hóvasták kann fáa 10.000 krónur fyri ein hval, sigur Magnus Magnussen, grindaformaður í Havn.
– Eg havi einaferð fingið bjóðað 100.000 krónur í hondina fyri fýra hvalir, men segði nei. Tað býður mær ímóti, og eg vil heldur lata teimum, sum einki hava, nakað burturav fyri einki. Ketan er fultkomuliga lopin av, sigur Louis Poulsen, grindaformaður í Klaksvík.
Brot úr longri grein í Dimmalætting hesaferð


text:
Fyri løtu síðan brendu ensku leyvurnar seg av íslendskari grótbræðing. Ensku stjørnurnar fingu bara ikki pláss at spæla, og hvørja ferð Rooney, Vardy ella Sterling vóru um at skræða seg leysar, kom ein gróthørð takkling og steðgaði teimum.
Ongland legði seg á odda við brotssparki í fjórða minutti, og so hildu tey flestu, at hatta var tað. Íslendska ævintýrið mátti eisini enda. Og tað var flott at koma til 8. parts finaluna. Men íslendska kollektivið leggur seg ongantíð niður, og longu tveir minuttir seinni sparkaði Ragnar Sigurðsson bóltin í málið eftir langt innkast, ið var longt. Í 19. minutti hendi tað óhugsandi, sum nógv hava droymt um; Sightórsson skorar til 2-1, og fagnaður fekk ongan enda - úr Reykjavík umvegis Tórshavn til Nice.
Restina av dystinum royndi Ongland at javna, men íslendingar stóðu sum reystir klettar dystin á tamb. Og í veruleikanum vóru íslendingar nærri við at økja, tá ið teir koma í enska brotsteigin, enn Ongland var við at javna.
Les eisini: Brexit og toskakríggj í Nice
Tað bleiv aftur til eitt Brexit í Onglandi. Og Ísland heldur áfram at taka allan heimin á bóli og er millum tey átta bestu londini í Evropa. Nú manglar bara, at Hekla fer at goysa.


text:
- Tað merkir m.a. at okkara fiskivinna og samfelagið sum byggir á vinnuna, er sera viðbrekið, og júst tað er kjarnin í leikinum Havfrúgvin. Høvðuspersónurin Olivar gjørdist avlamin á trolaradekki, og gjøgnum hansara kritisku eygu, og sambondini sum hann hevur við familju og kenningar, uppliva vit Føroyar í dag.
Soleiðis sigur Jóanes Nielsen um nýggja leikin HAVFRÚGVIN, sum hevur heimspremeru á Tjóðpallinum 17. september.
Hetta er triðja stórverkið eftir Jóanes Nielsen, ið verður nú verður pallsett. Í 2001 framførdi Gríma ”Eitur nakað land weekend?”, ið seinni vann Norðurlendsku Dramatikaravirðislønina og í 2009 var leikurin ”Aftaná Undrið” framførdur á Tjóðpallinum.
Eitt dygdargott listalið
Leikstjóri er Eyðun Johannessen, og hann hevur verið eisini verið ráðgevi hjá Jóanesi í sambandi við leikritið. Afturat sær hevur hann hesuferð eitt heilt serstakt toymi av royndum, ungum og dugnaligum føroyskum listafólkum.
Altjóða pallsniðgevin Sámal Blak ger pallmynd og búnar. Tónaskaldið Jens L. Thomsen ger tónleik og ljóðmynd. Filmsleikstjórin Heiðrik av Heygum stendur fyri videoupptøkum. Turpin N. Djurhuus stendur fyri ljósdesigni, og Gunn Reginsdóttir Joensen er koreografur.
Leikarar eru Annika Johannessen, Beinta Clothier, Súsanna Tórgarð, Hjálmar Dam, Páll Danielsen umframt Høgni Olsen og Eyð Matras, sum fyrstu ferð eru at síggja á Tjóðpallinum.


text:
Nú leygardagin 21. januar hevur Lindin stórt stuðulstiltak. 17 ár eru liðin, síðani Lindin tann 21. januar í 2000 byrjaði at senda. Við 13 sendarum røkkur Lindin í dag umleið 90 % av landinum. Sent verður allar vikudagar, alt samdøgrið. Frá fyrsta sendidegi hava trúgvir stuðlar og afturvendandi stuðulsdagar fíggjað allan raksturin av Lindini. Stuðulin er árliga áleið 1,6 mill. Umleið 50 fólk, flestu teirra sjálvboðin, eru onkusvegna virkin í Lindini.
Árligi stuðulsdagurin verður nú leygardagin 21. januar byrjar kl. 14.00, har sent verður beinleiðis úr Norðurstreymoy, Eysturoynni og útvarpstovuni í Havn og hildið verður á, líka til høvuðsvinningurin, verður drigin kl. 23.00. Eins og undanfarin ár verða útvarpsprát við gestir og millum kl. 15 og 19 verður sent frá Norðurstreymoy.
Kl. 19.30 verður konsert í Kelduni í Skálafirði við m.a. M.C. Restorff, Jórun Pólsdóttir, Glæma, Maria á Lakjuni og Lovsangsbólkur úr Lívdini v/ Barbara og Noe Chaparro. Seinni út á kvøldið verður sent úr Havn.
Høvi verður hjá lurtarum at tekna seg sum stuðul hjá Lindini, hækka stuðulin ella lata eina gávu.


text:
Fjóðra “opna” uppboðssølan av fiskirættindum verður týsdagin 19. september 2017. Rættindini, ið seld verða, fevna um hesi fiskasløg og nøgd:
Norðhavssild: 8.500 tons
Svartkjaftur: 9.297 tons
Ávís feløg og persónar, ið ætla at bjóða upp á rættindi á uppboðssølu, skulu lata Vørn hóskandi skjalprógv í seinasta lagi 3 vikur, áðrenn uppboðssølan verður hildin, ella boð skulu latast inn. Talan er um eigara av fiskifari undir føroyskum flaggi, uttan veiðiloyvi, at fiska við ávísa fiskifarinum ella føroyskt partafelag ella smápartafelag, ið skjalprógvar avtalu um, at ávíst fiskifar undir føroyskum flaggi fiskar keyptu kvotuna.


text:
Endamálið við verkætlanini er at bøta umstøðurnar á verandi vegi til Dals. Vegurin liggur í brattlendi, og fleiri staðni ryður grót oman á vegin. Á einum teini á umleið 500 metrar er eisini ryðið undan vegnum.
Ætlanin var at bøta um tann partin av teininum fyrst, har tað ryður undan vegnum, men nærri kanningar vístu at meira átrokandi er at tryggja fyri gróti oman fyri vegin. Innan stutta tíð verður neyðugt at játta 6,0 mió. krónur yvir eitt ella tvey ár fyri at bøta um vegateinin, har tað ryður undan vegnum.
Bygningsánari: Samferðslumálaráðið
Byggiharri: Landsverk
Høvuðsráðgevi: Ikki avgjørt
Arbeiðstakarar: Ikki avgjørt
Tíðarætlan: Í 2017 verður tryggjað fyri ímóti gróti oman fyri vegin.
Kostnaðarætlan: Játtanin í 2017 er 1,0 mió. krónur, sum verður nýtt til at tryggja fyri gróti oman fyri vegin, umframt at gera eina kanning av berievninum í vegnum. At bøta um allan vegateinin er mett at kosta umleið 6,0 mió. krónur.


text:
Vit veita reingerðartænastur til privatar og almennar fyritøkur. Í samráð við hvønn einstakan kunda, finna vit loysnir, sum júst passa til tørvin.
Til virkir og stovnar, ið sjálvi loysa reinhaldsuppgávur, veita vit somu vørur og skipanir, sum vit sjálvi brúka. Vit leggja dent á, altíð at hava dagførda vitan um alt tað nýggja, ið kemur fram á marknaðin. Viðurkend vørumerki borga fyri góðsku og vitan.
Hevur tú eina reinhaldsuppgávu, ið tú ivast í, ert tú vælkomin at venda tær til okkara.
Heildarloysnir
Vit arbeiða við reingerðartænastum til størri privatar og almennar fyritøkur. Í samráð við kundan finna vit reinhaldsloysnir, sum júst passa til hansara fyritøku.
Sápur og reingerðarevni
Av sápum og reingerðarevnum, hava vit valt Ecolab til høvuðsveitara http://www.dk.ecolab.eu/ . Ecolab hevur í meira enn hálva øld verið dyggasti veitari til alskyns reingerð í norðanlondum. Tey taka atlit og ábyrgd fyri tí, tey framleiða og leggja alstóran dent á burðardygd.
Um tú fæst við at reingera serligt tilfar á gólvum, veggum ella loftum, ert tú altíð vælkomin at troyta okkara vitan, fyri at fáa røttu loysnina og vegleiðing um skamtir og blandingar.
Vit skulu øll taka atlit fyri tí, ið vit lata út í náttúruna og vit hava sett okkum fyri, at bestu ráðini skalt tú fáa frá PM Pluss.
Pappírshandklæðir og toiletvørur
Turka við Tork. Uttan mun til tørvin at turka upp, turka av, bona ella pussa, so fæst ein loysn frá Tork. Tork er millum elstu veitarar av reinhaldspappíri í norðanlondum. Tað, sum gevur Tork kappingarfyrimunin, er ein samanrenning av pappíri við høgari góðsku og snildisliga sniðgivnum íløtum – altíð við burðardygd fyri eygað. Vitja Tork her
PM Pluss bjóðar sjálavdni bæði stakar vørur og ein samlaðan pakka, ið nøktar reinhaldstørvin til øll virkir og allar stovnar. Lat okkum tosa saman um hvør tørvurin er, so finna vita eina loysn, ið hóskar til tín.


text:
Í fríøkinum við Prestá á Skála er brúgv bygd tvørtur um ánna av næmingum við Tekniska skúla í Klaksvík og sett upp av fólki hjá kommununi. Í 2007 eru eisini gøtur gjørdar í økinum og harafturat er atkomubrúgv gjørd undir stoyptu brúnni uppi við koyrivegin. Uml. 500 trø eru plantað og skelti sett upp við frágreiðinum um niðursettu planturnar. Í vár er ætlanin at planta meira og at arbeiða víðari upp á gøturnar suðureftir, har fleiri søguligar toftir eru, m.a. toftin av húsunum hjá Ormi bónda.
07.02.2008
Gongubrúgv um Prestá
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Undir leiðslu av lærarunum Lailu av Reyni og Beintu K. Mouritsen eru klædnaatstøðingar á øðrum ári fluttir inn í Fabrikkina hjá Öström á Skálatrøð í Havn. Næmingarnir eru Poula Alberg, Angela Sváva Poulsen, Anna Margit N. Arabo, Hanna Hansen, Harriet Joy Steinberg, Helga Gásadal, Ingibjørg Beder, Jóhanna Niclassen, Maria Johannessen, Maria Kjærbæk og Sanna Olsson.
Níggju ár eru liðin, síðan fyrstu næmingar vórðu tiknir inn á hesa útbúgving, sum Glasir bjóðar. Ein av næmingunum, Lissi B. Andreassen, verður við tá NORA - Norrønt Atlantssamstarv, saman við Fiskimálaráðnum og Norðulendska Ráðharraráðnum skipar fyri Blue Fashion Challenge. Tá sleppa ellivu viðurkendir sniðgevar úr Norðurlondum at gera nýmótans klædnasnið úr eitt nú tara, kópi og fiski. Jákup Sørensen er samskipari.
Frá í morgin og vikuna út, sleppa sniðgevar at kappast um at skapa tað besta og mest spennandi haute couture úr nevndu rávørum. Og tú sleppur at síggja alla tilgongdina, sigur Jákup frá NORA.
Blue Fashion Challenge byggir á tankan um at finna nýskapandi og burðardyggar rávørur til mótaheimin. Átakið skal birta undir at lyfta ídnaðin inn í eitt nýtt tíðarskeið, har tilfeingið og ídnaður, skulu verða í javnvág við náttúruna.
Verkætlanin fevnir um eina kapping millum 11 kendar sniðgevar, ið skulu skapa nýggjar og spennandi mótavørur úr hesum "alternativu" rávørunum.
Søguliga sæð, eru summar av rávørunum ikki so ókendar, men tá ræður um tara og skræðu, er talan um rávørur, ið eru í einari spennandi meningartilgongd. Júst her er hvassi broddurin av nýhugsan og tað er her, at sniðgevarnir sleppa at geva sítt íkast til framtíðarinnar mótaídnað.
Tríggjar teir fyrstu dagarnar fara sniðgevarnir at arbeiða við sínum verkum og hæddarpunktið verður ein mótaframsýning, har verkini verða sýnd fram við professionellum modellum. Mótaframsýningin verður niðri í Østrøm leygardagin 26. august um kvøldið, tá virðislønir verða handaðar.
Teir ellivu norðurlendsku sniðgevarnir eru Kolbrún Ýr Gunnarsdóttir og Milla Snorrason úr Íslandi, Louise Lynge Hansen úr Grønlandi, Lizette S. Karrento úr Álandi, Marianne Mørck og Iben Bergstrøm úr Noregi, Helena Manner úr Finlandi, Freya Dalsjø úr Danmark, og tær tríggjar føroysku eru Sissal K. Kristiansen, Lissi B. Andreassen og Frida Poulsen.
Í dómsnevndini til Blue Fashion Challenge sita: Tommy Ton, fotografur, sum er formaður, Sarah Ditty, Fashion Revolution, Suzi Christoffersen, Danish Fashion Institute og Halla Helgadóttir, Icelandic Fashion Center.
Virðisløn verður latin til nummar eitt og nummar tvey í kappingini. Vinningurin er 50.000 krónur til nummar eitt og 25.000 til nummar tvey.
Sunnudagin fer heimskendi fotografurin Tommy Ton at taka myndir av modellunum tá ið kappingin verður liðug.


text:
17. sep. 2017
Nýggi nevndarformaðurin í hesum feløgnum eitur nú Turið Finnbogadóttir Arge.
Skrásetingar-nr. P/F 4565
P/F Skyn, 110 Tórshavn
Nevnd: Farin frá sum nevndarformaður: Árni Holger Ellefsen, Ægishædd 6, 100 Tórshavn
Innkomin sum nevndarformaður: Turið Finnbogadóttir Arge, Kongsgil 26, 100 Tórshavn
Skrásetingar-nr. P/F 8
P/F Trygd Tryggingarfelag, 110 Tórshavn
Nevnd: Farin frá sum nevndarformaður: Rune Nørregaard, Undir Kongavarða 114, 160 Argir
Innkomin í nevndina: Turið Finnbogadóttir Arge, Kongsgil 26, 100 Tórshavn (nevndarformaður)
Skrásetingar-nr. P/F 6115
P/F NordikLív Lívstryggingarfelag, 110 Tórshavn
Nevnd: Innkomin í nevndina: Rune Nørregaard, Undir Kongavarða 114, 160 Argir (nevndarlimur)
Farin frá sum nevndarformaður: Árni Holger Ellefsen, Ægishædd 6, 100 Tórshavn
Innkomin sum nevndarformaður: Turið Finnbogadóttir Arge, Kongsgil 26, 100 Tórshavn
Stjórn: Innkomin sum stjóri: Janus Thomsen, Gaddavegur 39, 655 Nes, Eysturoy
Farin frá sum stjóri: Rune Nørregaard, Undir Kongavarða 114, 160 Argir
Sí allar broytingarnar í vinnuskránni BL.FO her


text:
Trine er útbúgvin fysioterapeutur frá Fysioterapeutskúlanum í Esbjerg í 2000. Trine hevur síðan arbeitt øll árini á privatklinikk, fyrst 10 ár í Danmark og seinastu 6 árini í Svøríki.
Serligi áhugin hjá Trinu er viðgerð av smábørnum við torticollis (skeivum nakka) og við cranie asymmetri (skeivum høvdi). Og viðgerð av kvinnum við kokubotnstrupuleikum í samband við graviditet. Trine er í gongd við serútbúgving innan hettar øki.
Harumframt hevur Trine lisið osteopati við The International Academy of Osteopathy fra Ghent í Belgien og tikið nógv skeiðir innan akupunktur, ið hon mest brúkar til pínuviðgerð.
Fysioterapeutur, Fysioterapeutskúlanum í Esbjerg
Teldupostur: trine@fysioterapi.fo